qundao/data-zh-poetry huggingface dataset:
春雨寄侄孙梦芙秀才
作者：孙莲鶄
朝代：清
体裁：七言绝句

潇潇风雨乱丝棻，草色平添一段春。唤婢明朝深巷去，买将红杏赠诗人。
一剪梅·记别
作者：孙莹培
朝代：清
体裁：词

相隔天涯已半秋。鱼书频投，雁书频投。一朝相见喜盈眸。细诉僝僽。再诉离愁。肴酒盈卮且唱酬。花上鱼钩，月上帘钩。无端重别恨悠悠。风亦难留。雨亦难留。
东风第一枝·题梅花帐檐
作者：孙莹培
朝代：清
体裁：词

老干浑苔，虬枝缀玉，此花端的幽独。江南江北风光，谱入徐熙画幅。横陈纸帐，抵多少、水边篱落。再添个、翠羽幽禽，抵得缟衣孤鹤。香扑簌、粉光淡薄。红一抹、脂痕绰约。写来笔底精神，转忆旧游东阁。黄昏清境，称高眠、绝尘远俗。听枝头、翠羽啾嘈，早已参横月落。
如梦令·汪淑娟女史过寄园，见访口占
作者：孙莹培
朝代：清
体裁：词

曾记去年春晓。斜倚阑干同笑。有句正联吟，忽报海棠开了。开了。开了。今日此情又肖。
山花子·陆川榕根村墓次秋夜有感
作者：孙莹培
朝代：清
体裁：词

濛濛凉月夜清寥。伤逝悲今魂欲飘。庐墓凄其愁莫及，恨难消。松凋柏老思无尽，日暮山颓忆转遥。宿墓独吟眠不得，雨潇潇。
浪淘沙·思亲
作者：孙莹培
朝代：清
体裁：词

孺慕思悠悠。珠泪长流。无言日日倚西楼。杜宇数声春已去，一霎成秋。午后雨初收。黄菊开稠。思量欲待解些忧。忽见半钩眉月上，句起新愁。
满江红·七夕
作者：孙莹培
朝代：清
体裁：词

银汉横秋，早又是、曝衣时节。■■■、■■■■，■■■■。岁岁纵教欣聚会，年年何用伤离别。预安排、瓜果设闲阶，巧遥乞。一庭秋，花枝叠。暮云飞，长空碧。正斜月如钩，晚凉清绝。玉露霏霏魂欲断，银河耿耿愁无极。想神仙、此夕尚分离，心凄切。
玉楼春·郑夫人将旋粤东，索余画小影，并题词以赠
作者：孙莹培
朝代：清
体裁：词

闲庭秋色娱游目。桐荫桂香都不俗。湘帘高捲对黄花，消受人间清供福。抟沙相聚浮踪托，听到骊歌怜索寞。它乡欲寄折枝难，应遣它阶前双鹤。
菩萨蛮·前题
作者：孙莹培
朝代：清
体裁：词

纷纷心绪萦怀索。两闿辜负新秋菊，深喜遇苏程。连朝话未鸁。忽听征驾速。又触离愁恶。鬲岁约重临。春波画舫轻。
菩萨蛮·郑丽芳女史南旋，作此送别
作者：孙莹培
朝代：清
体裁：词

一从抛却西湖去。故山迢递难为主。亲友四凋零。宦游同此情。蛮乡悲寂寞。幸得浮综托。忽地道归期。教人恨莫支。
蝶恋花·示儿辈
作者：孙莹培
朝代：清
体裁：词

子孝臣忠须自晓。奋志攻书，不读如何了。白发高堂年已老。诸凡岂可仍草草。自古英雄原让少。难再光阴，知道不知道。万里关山家路杳。青春渐长还非小。
调笑令·即景
作者：孙莹培
朝代：清
体裁：词

长夜。长夜。坐得愁人愁绝。满楼花雾香清。隐著一帘月明。明月。明月。不管人间离别。
醉花阴·梅花
作者：孙莹培
朝代：清
体裁：词

小园昨夜繁华骤。点点寒葩瘦。放出玉精神，雪意风情，无限春光逗。珊珊弄影黄昏后。景似罗浮否。婢忽拗香来，绰约流霞，报道红梅又。
重叠金·摹“花落水流红”词意
作者：孙莹培
朝代：清
体裁：词

飞英历乱如红雨。东风断送春归去。飘泊正愁生。深闺万里情。留春应不住。独倚慵无语。际此奈何天。教人镇日闲。
钗头凤·即景
作者：孙莹培
朝代：清
体裁：词

炉烟袅。幽闺悄。帘栊斜捲人稀到。梧桐荫。桃花嫩。者番春色，登楼待恁。凭。凭。凭。风声峭。云情渺。远山一角如含笑。鱼无信。鸿难问。天涯人远，归期难定。闷。闷。闷。
长相思·岁暮送三儿维廉偕表侄徐大椿上桂林
作者：孙莹培
朝代：清
体裁：词

茶一尊。酒一尊。明日轻装又远行。凄凉此夜灯。风一程。雨一程。长路迢迢两个人。心随马后尘。
鹧鸪天·摹元人“门阑临暮霭，楼阁抹残霞”词句，作画并题以词
作者：孙莹培
朝代：清
体裁：词

楼阁玲珑隐翠微。小桥返照夕阳西。闲情无限随流水，惟见残霞一抹飞。风淡淡，柳依依。波光岚气映馀晖。闭门静寂人何处，放鹤携琴归未归。
和张晴崖秋夜书怀
作者：孙葆恬
朝代：清

西风摇落向江城，独卧空堂客易惊。一枕虫声邀月上，四山秋气逼镫生。甘于苜蓿中难热，廉到莱芜梦亦清。想见孤吟清不寐，自携苦茗手亲烹。
晚泊
作者：孙葆恬
朝代：清

云水平湖阔，苍茫夕照斜。烟轻不著树，浪小未成花。炊火添鱼舍，柴关隐鹿车。推篷间徙倚，乡路望中赊。
舟行野兴
作者：孙葆恬
朝代：清

草根虫语响啾啁，隔岸晴云晚不收。村落影斜人散乱，一枝轻桨下寒流。
过衡山怀罗荆溪
作者：孙葆恬
朝代：清

柴桑刘子宅，挥手岳云流。别意怜芳草，交情问白鸥。一尊虚夜月，双桨下残秋。何限依依柳，临江绾客舟。
挽张之洞联
作者：孙蓉
朝代：清
体裁：联

历清要卌余年，综观令典易名，朝廷特重袤嘉，永垂千古；沐熏陶十数载，尤愧应山为宰，交涉谬蒙奖励，罔报涓埃。
挽张之洞联
作者：孙蓉
朝代：清
体裁：联

绍正学心源，著书立说，力挽狂澜，缅先朝纂订同流，可与班马程朱，并列一代儒林之传；佐中兴盛治，内政外交，独抒谠论，迨没世芳徽远播，不仅曾胡左李，克增千秋史乘之光。
挽张之洞联
作者：孙蓉
朝代：清
体裁：联

赞纶扉只将两载，担当宇宙，端赖我公，老臣默运枢机，虽往昔劝学輶轩，四海流传，犹为余事；镇湖广十有八年，捍卫东南，群推贤相，末进亦沾教育，惟抚今抱冰风度，一堂想像，空尽哀思。
同人约观钱忠节公像余不果往次前韵吊之
作者：孙蔚
朝代：清

芍沚钟人杰，残阳欲返东。江南传吏治，海外竭臣忠。洒涕封章内，忘身战舰中。心符黄蘖苦，沙草卷秋风。
屠凫园家观张忠烈公像次前韵
作者：孙蔚
朝代：清

日没崦嵫后，倥偬奋浙东。单身扶弱主，廿载守孤忠。建国鲸波里，逃生狖穴中。南屏遗骨在，尺土仰英风。
为姜勉中兄弟题谏草楼
作者：孙蕙
朝代：清

杖血曾闻溅汉廷，孤忠旅望海云青。难回国步逃吴市，易了家缘问敬亭。失序雁鸿天漠漠，经时薇蕨雨冥冥。空馀十二封章在，梦绕铜驼几涕零。
为姜勉中兄弟题谏草楼·其二
作者：孙蕙
朝代：清

沧海横流付急湍，当年一柱砥狂澜。吁天抗疏枫宸远，斫地高歌宛水寒。长忆主恩留北寺，当诛臣罪恋南冠。不辞党锢人千古，辽鹤归来尚故官。
于忠肃公祠
作者：孙蕙
朝代：清

出狩天王竟北征，烽烟已逼凤凰城。有君定国真长策，奇货难居始罢兵。南内邀功争复辟，西曹枉杀患无名。最怜一事公遗恨，不使前星羽翼成。
兰溪道中
作者：孙蕙
朝代：清

轻舟摇桂楫，细雨过兰溪。远寺山支阁，层田水叠梯。林稀松鼠见，烟暗竹鸡啼。难倩河阳画，吟诗落日低。
坐灵隐冷泉亭得响字
作者：孙蕙
朝代：清

侵晓纵清眺，爽气生林莽。脱叶映初阳，宿露滴余响。幽讨策短筇，岩壑恣下上。灵隐瞰湖光，泠然惬心赏。蘋香散汀沙，鸥泛随兰桨。萧萧枫树林，色夺明霞朗。支公快同游，玄言共俯仰。人生激电流，能著屐几雨。岩栖养性灵，衔杯动遐想。何时赋《遂初》，结屋东西瀼。
太华绝句
作者：孙蕙
朝代：清

绝顶青冥露掌开，仙人风迹隐楼台。云间忽敞中原色，俯看黄河一线来。
安宜行
作者：孙蕙
朝代：清

安宜罹灾亦云酷，鱼龙竟夺农夫屋。千寻巨浪漫荒塍，落日西风闻野哭。水田一线才可耕，勘荒使者责长牧。征粮下令严催科，不管贫家卖黄犊。前年卖女叹伶仃，今年卖儿更孤独。阿妻阿母还佣人，岂但医疮与剜肉。牵牛出门牛不行，空腹哀鸣何觳觫！低头语牛牛且前，官税差完免鞭扑。我闻此语增叹吁，仰视皇天白日速。呜呼贫家母妻子女无还期，谁能恋此卑官禄！
水口驿
作者：孙蕙
朝代：清

危峡束急湍，怪状拥滩路。划然敞一门，石齿一一吐。舂声响奔崖，人语出深树。竹屋高连云，户户层巅露。午峰接檐前，炊烟杂山雾。居者如穴鼠，出若翻孤鹜。作息烽火馀，星散屯野戍。邮传今复增，力役连朝暮。虽称阛阓民，无地谋生聚。岸侧见樵苏，十九无完裤。潜语问士居，苦役兼苦赋。海上未厌兵，天远谁可诉？
浚河行
作者：孙蕙
朝代：清

黄河万里浪高举，贾让之谋世空许。璧马于今不效灵，风涛簸荡连楼橹。忆昔汉武通车书，朝臣建议开河渠。开元以后置仓舍，平分河渭称赢馀。汴宋营漕分四路，半作边储半国赋。斗门高堰筑冈城，历险逾滩计生聚。元人海运创伯颜，引汝绝济诚哉艰！明初海运旋亦废，会通始筑河淮间。年来漕渠失故道，百万金钱任侵冒。督河使者妄庸人，不解河防气桀奡。鞭挞小吏严程期，岂知畚锸皆疮痍。县令陈情不得达，自矜白简吾能持。柳下何曾畏三黜，百姓喧呼趋事疾。一夜荒城走万人，两月之工六日毕。安宜水涝原苦辛，力役谁复嗟劳人。犹幸三代直道存吾民，呜呼犹幸三代直道存吾民！
灵宝女郎祠
作者：孙蕙
朝代：清

缥缈仙楼似玉京，苍茫独眺旅人情。河声入洛三门合，岳色来秦万里明。望气台空芳草暮，度关人去夕阳横。孤心别寄登临外，徙倚愁闻二月莺。
登八咏楼
作者：孙蕙
朝代：清

翠屏回合万峰收，婺野星分古缙州。官廨闲云遗碣在，人琴往迹大江流。西堂春草年年合，南浦飞鸿字字秋。苦忆东阳清太守，苔阴满地客登楼。
登千佛山绝顶
作者：孙蕙
朝代：清

淅淅天风响雁群，移尊飞阁未全曛。僧参破寺疑驯鸟，人到空山似懒云。晴壑日悬初地静，平林风定午钟分。思从慧业诸缘减，碧乳香寒石窟闻。
登燕子矶
作者：孙蕙
朝代：清

铁锁沉江王气收，萧骚风色暗江楼。丹枫远岸戎戎市，绿浦寒烟点点鸥。秋好金陵桃叶渡，风回玉笛木兰舟。名山输却空王子，梵刹依然枕碧流。
秦川怀古
作者：孙蕙
朝代：清

内史新丰不可求，长陵王气已全收。千盘鸟道归隆准，百战鸿沟割沐猴。风雨满天来渭北，麒麟遗冢自南丘。几经汗马劳诸将，紫塞黄榆起暮愁。
舟出瓜洲
作者：孙蕙
朝代：清

一棹晚江静，欲就人烟泊。鸟边日微茫，眉际金焦落。初地动疏钟，客心方寂寞。沙碛长潮痕，竹树攒江阁。放眼扬子桥，已转瓜洲郭。安得故人来，孤篷共斟酌。
舟泊广陵
作者：孙蕙
朝代：清

横塘草碧竹烟凉，树带风乌绕蜀冈。二十四桥何处问，广陵城下月如霜。
虎丘宴集分得微字
作者：孙蕙
朝代：清

偶携蜡屐来吴会，海涌峰头看落晖。人去故山秋渐老，客逢新月雁初飞。当筵洞壑留今古，过眼云烟任是非。良夜坐深金粟影，天香都上酒人衣。
送友人北归
作者：孙蕙
朝代：清
体裁：古风

长淮二月风气和，濛濛花雾清明过。南浦春涨送君去，共醉当筵金叵罗。黄河奔激天吴蹙，白浪如山骇心目。㟃峿山头落照红，轻裘解向河干宿。野水添杯酒不醇，欲留欲去意逡巡。桑柘阴阴啼布谷，柴门稚子待归人。
送友人北归
作者：孙蕙
朝代：清

长淮二月风气和，濛濛花雾清明过。南浦春涨送君去，共醉当筵金叵罗。黄河奔激天吴蹙，白浪如山骇心目。峒峿山头落照红，轻裘解向河干宿。野水添杯酒不醇，欲留欲去意逡巡。桑柘阴阴啼布谷，柴门稚子待归人。
金山
作者：孙蕙
朝代：清

水国琳宫蜃气昏，云开金碧射朝暾。一围树色高连塔，四面江声涌入门。郭璞墓前增战垒，中泠泉上没潮痕。凭临不敢舒长啸，恐有蛟龙卧石根。
闻鼓山绝顶可望海外诸国欲登不果
作者：孙蕙
朝代：清

共说鼓山高出群，半天峦翠昼氤氲。岛藏诸国晴时见，风卷洪涛静夜闻。未得肩舆随度鸟，何时蜡屐踏层云？晦翁亭子空相忆，绝顶松篁望不分。
摘得新·侍母
作者：孙蕙媛
朝代：清

镜影单。芭蕉细雨寒。琐窗人薄命，倚栏杆。喜随白发同朝暮，劝加餐。
望江怨 秋思 见《林下词选》。
作者：孙蕙媛
朝代：清

深闺悄。叶落梧桐秋欲老。揽镜愁多少。阑干凭遍西风扫。情渺渺。试问菊花期，还是霜前好。
读缝云阁草赋赠沈夫人次姊氏韵
作者：孙蕙媛
朝代：清
体裁：七言律诗

绮疏高撷补天楼，银榜新题藻霱流。月姊静窥三素粲，风姨不卷五华柔。写情妙句针同圣，隐意回文锦可酬。组练自知从研北，丝丝叶叶几残篝。
偶作
作者：孙蘩姑
朝代：清
体裁：七言律诗

寂处深闺三十载，友于兄弟总怡怡。椿萱并茂承欢久，棠棣联辉命世期。咏絮多才输谢女，撤瑱矢志慕婴儿。平生不解铅华事，愿继家风守四维。
集句联
作者：孙衍庆
朝代：清
体裁：联

仁声被八表；妙花开六尘。
集句联
作者：孙衍庆
朝代：清
体裁：联

凝华结藻久延立；弹琴鼓瑟聊自娱。
集句联
作者：孙衍庆
朝代：清
体裁：联

含情结芳树；捻香散名花。
集句联
作者：孙衍庆
朝代：清
体裁：联

平生怀直道；大化扬仁风。
集句联
作者：孙衍庆
朝代：清
体裁：联

恪勤在朝夕；俯仰愧古今。
集句联
作者：孙衍庆
朝代：清
体裁：联

春秋补小月；山水有清音。
集句联
作者：孙衍庆
朝代：清
体裁：联

晤言纷在瞩；惠心清且闲。
集句联
作者：孙衍庆
朝代：清
体裁：联

智理周万物；远怀柔九州。
集句联
作者：孙衍庆
朝代：清
体裁：联

沙棠作舟桂为楫；浮云似帐月如钩。
集句联
作者：孙衍庆
朝代：清
体裁：联

清川含藻景；丹华耀阳林。
集句联
作者：孙衍庆
朝代：清
体裁：联

端景缘直表；茂实偶英声。
集句联
作者：孙衍庆
朝代：清
体裁：联

萦弦急调切流徵；迎歌度舞遏归风。
集句联
作者：孙衍庆
朝代：清
体裁：联

语默寄前哲；邂逅承清尘。
集句联
作者：孙衍庆
朝代：清
体裁：联

金石响高宇；桂松比真风。
今昔行赠徐惇士同年
作者：孙衣言
朝代：清

忆昔与君初相见，谢公亭上花如霰。永嘉三月春满城，鸣鸠乳燕皆新声。我来看花日百匝，回鞭走马如流星。东山下瞰一千尺，直上绝顶吹玉笙。鹭鸾惊起隔江浦，片片飞落梨花轻。挂帆遂向钱塘去，日日南风共征路。夜深看月严陵滩，走上钓台更百盘。狂歌击石吊皋羽，江风飒飒吹我寒。十千买醉吴山顶，杭州蝼蚁聚万井。吴山山头多白去，下渡江水如鱼鳞。夜梦骑鲸掠蛟脊，双脚蹴破银涛浑。西湖六月红藕花，扁舟逐浪随倾斜。橹声轧轧入花里，绿酒色变如春霞。归来满街踏明月，更逐弦管寻吴娃。君也去作集贤客，我亦长安来射策。春明门外复相见，不惜黄金出游剧。城南花事何芬芒，牡丹芍药与海棠。杨花满地逐马尾，十日换却金缕黄。陶然亭子高出城，坐望西山生夕阳。我醉题诗在高壁，淋漓淡墨时低昂。坐使才名落燕市，亦有旁人笑我狂。是时与君日游宴，是时意气谁不羡。逡巡金马门，天子不召见。君也归耕南山田，我尚长安市上眠。我迷不识江南路，望远愁绝蓟门烟。十年游倦思乡里，扁舟依旧向沧海。谢公亭前复见君，醉我笑斫鲤鱼尾。看花犹看昔年红，相向但怜鬓毛改。乘兴招我玉虹游，平湖水绿生清秋。船船打鼓斗龙尾，红妆照水鸳鸯羞。我戏掉舟入其里，小娃三五妖回头。我笑向君复拍手，相约明朝更载酒。酒间却复愁蹉跎，十年陈迹空摩挲。当筵话旧自历历，可惜亦如东流波。流波不相待，促戚空尔为。即今握手不为乐，别离他日徒相思。况复君家山水好，千峰雁荡季云表。明妆玉女笑向人，下映空潭何窈窕。且当为君十日留，乘风东去观泷湫。洞庭鹅黄天马驹，是时与君同醉，虚空缥缈之飞楼，不知何处复有人间愁。
何子贞前辈见访予适未下直却柬
作者：孙衣言
朝代：清

锦里先生来呼门，痴儿走避仆僮喧。能随鸥鹭寻花竹，苦忆嘲诙接笑言。万里诗篇携蜀栈，几人鸾凤共清尊。鸡栖骑马归偏晚，独对荷盘数雨痕。
十六日盱眙度山趋河上桥
作者：孙衣言
朝代：清

昨朝湖外望，远黛一眉弯。今日山边度，重冈百折间。修篁纷碧绿，浅水细回环。处处门前犊，为农羡汝间。
华山云送袁翼臣归华阴
作者：孙衣言
朝代：清

君卧华山云，我饮瓯江春。千山万山不相见，一朝握手长安尘。长安尘土牛马走，落落相看意殊否。君言昔居华山巅，自扫落花住五年。明星玉女井，手搴十丈莲。黄河一线云间来，走入怀抱如空烟。松花酿酒酌十斗，醉呼李白看青天。丹砂不就不足惜，奈何堕作马上客。客居蓬蒿青没门，可怜但遭俗眼白。我亦误落尘埃间，夜梦往往居青山。金齑玉脍不知爱，祇有白鸥怜人顽。燕山六月火云厚，芦沟桥边万行柳。下马折柳枝，上马看君走。柳枝婀娜风吹衣，千山万山独回首。今君仍卧华山云，华山云亦长随君。三花玉树行可食，群仙笙管空中闻。却看明月云台上，记得相思有故人。
华秋岳画苏子瞻夜游承天寺访张怀民润臣索诗
作者：孙衣言
朝代：清

世间白日争红尘，那识人境有清绝。黄州秃翁物外游，令我喜对华岩笔。西掖官居蓬岛寒，门前写影万琅玕。尽日清风无客至，今宵明月与谁看。
卓敬祠门联
作者：孙衣言
朝代：清
体裁：联

生有神灵，乡里犹传骑虎异；没垂天壤，权谋翻恨徙燕书。
夜中过召伯湖
作者：孙衣言
朝代：清

暝色亘苍烟，鸣榔去未已。逝鸟没无踪，前途尚几里。四顾但溟濛，那复辨洲沚。却望三星垂，惨淡白在水。客行涉江湖，性命委舟子。夜深鼋鼍宫，岂无波浪起。篷背闻高歌，和者在柁尾。危肠聊暂宽，中宵屡忧喜。
扬州
作者：孙衣言
朝代：清

二月烟花奈客行，小红桥外雨初晴。最怜明远伤时后，犹有隋家水调声。六代山河残雪尽，早春城郭绿杨生。千秋呜咽邗沟水，入世樊川别有情。
挽曾国藩联
作者：孙衣言
朝代：清
体裁：联

人间论勋业，但谓如周召虎唐郭子仪，岂知志在皋夔，别有独居深念事；天下诵文章，殆不愧韩退之欧阳永叔，却恨老来湜轼，更无便坐雅谈时。
无锡泊舟望慧山
作者：孙衣言
朝代：清

山色依篷窗，落帆对脩岭。蜿蜒九龙山，岚霏卧幽静。楼观栖远椒，松竹掩人境。石路林间暝，霞姿天外永。缚屐勇难贾，登高迹谁省。清泉初出山，雪瓯堪瀹茗。坐久夜波生，疏钟白云冷。
晚由月湖出大江顺风抵瓜州宿
作者：孙衣言
朝代：清

枯芦鸣萧萧，布帆使其半。腾波渺长空，激箭失近岸。焦山金碧城，回首犹照烂。云表妙高台，楼观屹霄汉。南徐树若浮，北固青欲断。恋奇目无留，回睇神屡眩。渺焉千里轻，安得凌汗漫。落帆向渡头，镫火瓜洲宴。
本深闱试甫出即欲南归诗以送行
作者：孙衣言
朝代：清

相送巴陵客，金门昨上书。残春临驿路，归思逐江鱼。乡国干戈后，文章涕泪余。只应松菊在，犹足老樵渔。
江上草堂歌
作者：孙衣言
朝代：清

我家江上旧草堂，七月八月莼菜香。秋江老翁烧楚竹，生致团脐黄抱壳。朅来长安饱黄尘，门外白鸥笑杀人。有田有田龙山麓，春收大麦夏收菽。苍头酿酒真珠红，长腰晚炊白胜玉。负锄释手还承欢，金圭无分老亦足。窗前老梅腹如槎，年年盛放霜中花。花开扑地啄红玉，小禽踏枝一身绿。长安秃柳黄垂丝，江上青山风雨时。
渡江
作者：孙衣言
朝代：清

高帆挟风色，我行凌长江。金焦碧相映，北固遥苍苍。蛟龙跋怒浪，燕雀去未央。中流快雄览，客怀慨以慷。大江限南北，终古阳侯狂。英雄昔割据，恃此为保疆。本朝驭炎极，亲军留劲良。承平二百载，万里澄扶桑。岛夷昔逆命，长风驱危墙。机船突淞口，炮火惊维扬。当关万貔虎，昔壮今何恇。将军苦逃死，敛兵撄城隍。遂令藩卫撤，开门纳豺狼。何来万鬼雄，啸笑钟山阳。悬军入死地，兵法非所详。安得习流士，据险扼其吭。奈何事机误，重使毒焰张。来时望即走，去乃饱自飏。岂必天险异，或非人谋臧。至今兵死血，浊浪犹玄黄。哀歌投江水，风悲波浪浪。
漓江行送苏虚谷同年还桂林兼怀龚茂田
作者：孙衣言
朝代：清

君不见漓江江水零陵来，虞山鸣玉千潆洄。桂岭青青接绣岭，水光倒射马王台。人家都在碧峰下，万松不动鸣如雷。君家此中结茅屋，青山四时落酒杯。饮酒但醉不愿醒，漓江江水新泼醅。何为舍此不为乐，短衣匹马随尘埃。尘埃自古长安市，五侯第宅连云起。知君腹中经世书，少年自欲干天子。如何不见曲阳侯，咫尺仍落铜龙楼。驽骀嘶风饱食粟，骅骝日暮饥垂头。幽州十月初见雪，城南草尽北风烈。沙头送客双玉瓶，骊驹蹴冰四蹄热。漓江江水眼中好，但恐照人颜色老。扁舟一去真浩然。瘦马三年欲自怜。我家浙东更千里，梦魂夜逐栝溪水。今君归随秋雁飞，到家已及春风始。春风春水生菰蒲，漓江江水如五湖。玻璃汩㶁三百顷，为君一洗尘衣裾。碧桃作花柳绵白，飘然又醉山中庐。尔时不觉开口笑，世间万事徒区区。灵川老龚好诗句，别来一载今何如。诸君自尽故乡业，未知亦思故人无。漓江江水双鲤鱼，几时寄我空中书。
短歌赠汪孟慈员外
作者：孙衣言
朝代：清

藏书十万卷，不能疗朝饥。仕宦二十年，妻孥犹餔糜。日种梅花夜读史，世间贤者宁有此。汪侯汪侯勿复愁，荦华富贵东流水。
舟至邵伯镇
作者：孙衣言
朝代：清

浩浩长流日夜东，秋风落照倚孤篷。豺狼市上余兵在，虾菜街前百室空。几辈长官雄剑佩，连村子弟自刀弓。湖西白浪天无际，还有青山待醉翁。
艾至堂北度雁门图
作者：孙衣言
朝代：清

雁飞不度橐驼愁，青山千仞截马头。儒衣七尺北风疾，白日欲落关山秋。单于台高陵白楼，长城故鬼鸣啾啾。阴山小儿汗血马，关弓欲射南幽州。武灵结怨几千载，边头战血腥髑髅。圣人飞龙起东极，手挽扶桑拓西北。阴方侍子知诗书，燕支妇女好颜色。齐纨鲁缟推小车，客行饮酒餐羊酥。出门万里不持刃，三关比户悲危途。仲宣从军自愁思，班超投笔徒区区。书生来游壮士卧，题诗石壁蛟龙纡。
观退朝诸公
作者：孙衣言
朝代：清

垂杨覆御河，辇路绿生波。行马鸣金勒，林鸦散玉珂。天垂三殿迥，人下五云多。共有苍生虑，吁谟定若何。
辛未五月之朔张孝达太史潘伯寅侍郎集诸名士于龙树院为蒹葭簃雅集图人各有诗南海桂皓庭儿子皆与焉皓庭来金陵索为诗
作者：孙衣言
朝代：清

高槐深柳蔼风烟，胜事城南思渺然。帝里春光犹杜曲，秦淮明月自尊前。每怀丹禁多华发，又看青云接妙年。四海晁张同辈少，诗成吟与小斜川。
雨后
作者：孙衣言
朝代：清

微雨窗外过，庭柯出新沐。槛户依春风，疏帘纳余绿。气候乘滋长，生机日葱蔟。玩时适旷衷，感物触遥目。我有涧中芦，南薰已芳馥。白云不出山，依依在曾麓。
节妇郑氏诗
作者：孙襄
朝代：清

名家淑女掷芳年，未解三生石上缘。皓月长明沧水面，颓风直挽凤山巅。岂贪盛节垂千叶，但矢贞心到九泉。扶植纲常吾辈事，新诗题遍海东天。
云南罗岷山武侯祠联
作者：孙见龙
朝代：清
体裁：联

江色照须眉，公独有大儒气象；山光明几席，我还瞻名士风流。
随侍止叟伯父谒孝陵和作
作者：孙诒燕
朝代：清

紫金山势郁崔巍，胜国幽宫冷翠微。石兽宵寒颓阙在，铜驼草长故宫非。江东无复钟王气，泗上由来有布衣。麦饭一盂何处觅，西风落日怅魂归。
南苑绝句
作者：孙诒经
朝代：清

瑟瑟西风肃柳营，翠华南驻阅神兵。六军鼓舞天恩厚，共庆秋阳十日晴。校猎围场竞夺标，腾骧七萃马蹄遥。笑他因兽虽思斗，应慑天威不敢骄。离宫风景数团河，金碧楼台点缀多。绝似西湖形胜好，蓬莱仙境在烟波。望衡对宇喜盈眸，容膝浑如陆地舟。最是绿阴低亚处，十分秋色在营头。
南苑绝句·其一
作者：孙诒经
朝代：清

瑟瑟西风肃柳营，翠华南驻阅神兵。六军鼓舞天恩厚，共庆秋阳十日晴。
南苑绝句·其三
作者：孙诒经
朝代：清

离宫风景数团河，金碧楼台点缀多。绝似西湖形胜好，蓬莱仙境在烟波。
南苑绝句·其二
作者：孙诒经
朝代：清

校猎围场竞夺标，腾骧七萃马蹄遥。笑他因兽虽思斗，应慑天威不敢骄。
南苑绝句·其四
作者：孙诒经
朝代：清

望衡对宇喜盈眸，容膝浑如陆地舟。最是绿阴低亚处，十分秋色在营头。
吊定海死事诸君子
作者：孙诒经
朝代：清

漠漠沙场百战尘，独留正气在乾坤。长埋碧血流余怨，剩有丹心报主恩。烽火孤城伤往事，江湖杯酒酹忠魂。问谁替作睢阳传，事迹分明待讨论。
听雨
作者：孙诒经
朝代：清

玉漏频催客未眠，联床剪烛兴无边。推敲细律偿诗债，斟酌新图证画禅。古木寒声惊夜雨，平原秋色盼晴烟。何时同泛西溪棹，浅水芦花不系船。
咏行帐和伯寅
作者：孙诒经
朝代：清

橐笔行庐九月秋，依然香案近瀛洲。军声易搅梅花梦，诗兴还凭竹叶酬。幸许郗超同入幕，不须张彖叹低头。枕戈尚忆闻鸡舞，今傍和门听晓筹。
寄和张肖眉师黄河堤上作
作者：孙诒经
朝代：清

旅况知何似，征途忆远行。河流千里曲，风饱一帆轻。落落曾吾素，劳劳感客程。天涯怀旧侣，今夜月同明。
题恭亲王歌唐集句图和原韵
作者：孙诒经
朝代：清

漫将得失论鸡虫，心醉三唐妙咏中。百衲琴弦清韵古，七襄云锦巧机同。雄才直欲兼群美，奇句谁携问太空。我亦梁园旧宾客，披图仿佛坐春风。
黄孝侯少寇招饮
作者：孙诒经
朝代：清

漫向军前讲六韬，流连诗酒属吾曹。馔间风味天厨贵，座右吟情大将豪。十载金銮惭素食，九秋飙馆壮挥毫。消闲赖有囊中句，回首秋峦月已高。
自题变法条议后
作者：孙诒让
朝代：清

《六典》《周官》炳揭橥，輶轩绝域更蒐书。中西政法原同贯，始信荆公太阔疏。锲舟瞀论陋儒冠，属草奇觚急就难。纵是屈平能制法，却愁腾怨到椒兰。党狱纷纷士气伤，秋荼禁网到文章。兰陵祭酒？门久，犹有新书法后王。午贯姑榆战教宗，漫天飞旝苦连烽。杀机金父终当尽，要看潜霆起蛰龙。
自题变法条议后·其一
作者：孙诒让
朝代：清

《六典》《周官》炳揭橥，輶轩绝域更蒐书。中西政法原同贯，始信荆公太阔疏。
自题变法条议后·其三
作者：孙诒让
朝代：清

党狱纷纷士气伤，秋荼禁网到文章。兰陵祭酒？门久，犹有新书法后王。
自题变法条议后·其三
作者：孙诒让
朝代：清
体裁：七言绝句

党狱纷纷士气伤，秋荼禁网到文章。兰陵祭酒�门久，犹有新书法后王。
自题变法条议后·其二
作者：孙诒让
朝代：清

锲舟瞀论陋儒冠，属草奇觚急就难。纵是屈平能制法，却愁腾怨到椒兰。
自题变法条议后·其四
作者：孙诒让
朝代：清

午贯姑榆战教宗，漫天飞旝苦连烽。杀机金父终当尽，要看潜霆起蛰龙。
题吉日癸巳石刻
作者：孙诒让
朝代：清

昆仑西母事微茫，黄竹歌成已耄荒。不有骅骝千里足，祇愁徐偃是真主。
题焦山定陶鼎拓本
作者：孙诒让
朝代：清

陶陵祭器尚流传，大礼尊崇濮议前。丁傅剪除元后寿，宗彝零落二千年。
秋日病蝇
作者：孙谔
朝代：清

秋蝇病不起，隐隐覆墙端。热处声相乱，寒时飞却难。无须挥扇逐，已惜抱形残。当日趋炎态，可教冷眼看。
辽东
作者：孙谟
朝代：清

辽阳形胜接幽燕，关塞中分势极天。渤海东流环一面，浑河西去尽三边。何年互市来良马，此日屯耕有废田。谷问开平旧功业，野狐山北遍荒烟。
庐州郡署大堂联
作者：孙豫元
朝代：清
体裁：联

法堂下无非士，无非农，无非商贾，敢任性纵情，漫道我惟行我法；庐州境也有山，也有水，也有田园，试探风问俗，斯来吾亦爱吾庐。
吴越王
作者：孙贻武
朝代：清

凤舞龙飞地脉优，挺生人杰说婆留。潮回龛赭三千弩，地拥金汤十四州。承宠树皆披锦绣，称藩臣和息戈矛。栉风沐雨辛勤甚，圆木惊眠老未休。
方植之自江西寄诗依韵
作者：孙起峘
朝代：清
体裁：七言律诗

平生蔗境未回甘，九万何由得向南。三十功名空入梦，百年事业等虚谈。青云有路君方壮，白发盈头我字惭。庾信年来更飘泊，思乡望远总难堪。
和幼梅抵临榆见呈
作者：孙起栋
朝代：清

相逢一笑两飘萍，絮语连宵到晓星。衰朽吾惭照夜白，俊才弟似海东青。危炊久淅矛头米，短剑今来老上庭。无限泪河流不尽，未乾蜡炬共荧荧。
寄颍上王晋斋令长
作者：孙起栋
朝代：清

我有故人潞河涘，不见紫芝历三纪。俟河之清寿几何，川原浩浩沈双鲤。昨来倏遇城南杜，名父之子来古戍。为讯东床王会稽，覼缕粗得知其故。栖枳鸾凤亦不辞，身骑土牛又何迟。将毋誓墓如羲之，贪冒苟进非所期。祥符相握天下砥，东南民力叹竭矣。一命爱物必有济，矧乃郎官宰百里。六一翁与玉局翁，聚星禁体雪花中。廿年清颍落君手，知余赋笔声摩空。我来卅载坠苦海，桐根半死嗟犹在。埋愁无地鬓毛空，惟有恒河性未改。却忆玉堂金马客，回翔久绊王乔舄。念我虚吟绛蜡红，祇今未许乌头白。我有敝帚千金赏，欲付梓人劳怅望。有大力者负之趋，得不飞书去颍上。此生归路转茫然，狐豹丘山绝可怜。何日与君赋泛颍，相将轰醉西湖边。
姑苏览古
作者：孙起楠
朝代：清

橐皋霸业怛威棱，《越绝书》成感废兴。万岭风烟趋笠泽，三吴春水下松陵。空余故苑眠垂柳，不见前溪唱《采菱》。惆怅绿芜槃郢墓，跋陀行雨正飞腾。
石溪山房
作者：孙起楠
朝代：清

岩石无名誉，栖迟谷口耕。锄犁春雨暗，机杼夜镫明。礼典传家事，徵书畏友生。汾亭鼓琴意，垂钓岂关情。
送濮荆南经历之粤西
作者：孙起楠
朝代：清

篁竹丛中水石淙，应官听鼓踏逢逢。武昌行客今衰柳，蛮府参军此大江。陆贾旧通南粤使，祝良新受九真降。论功绝峤看铜柱，浪泊威名振岭泷。
出村
作者：孙超曾
朝代：清

小步斜阳外，平原澹夕烟。东风吹短草，野水上春田。苍翠遥林合，潆洄别浦连。牧童清兴好，弄笛柳桥边。
宋荔裳按察由扬州泛长江之任成都得近体却寄
作者：孙郁
朝代：清

剑门秋老白盐寒，叱驭休歌《蜀道难》。龙卧澄江惊急雨，猱悬古木挂飞湍。烽烟乍息残黎少，稼穑深荒野水宽。鸿雁嗷嗷悲铩羽，何人独对月中看。
新乐道中
作者：孙郁
朝代：清

村远沙迷岸，桥平水抱城。长途愁马病，短日喜云晴。溪口层流浅，山腰积雪明。晚来新月白，浊酒且同倾。
题黄鹤楼
作者：孙钟芳
朝代：清
体裁：联

占得绝好湖山，且向高楼来吹玉笛；有此无边风月，何须骑鹤再上扬州。
桂林双忠祠联
作者：孙钦晃
朝代：清
体裁：联

义无背主，仁不让师，一死誓同心，河岳日星同气节；亭峙溪边，祠依岩下，双忠崇厚报，尊彝俎豆永馨香。
挽张之洞联
作者：孙铭
朝代：清
体裁：联

长江流域五千里而遥，赖夷吾固圉强兵，力挽狂澜资砥柱；使相勋名三百年仅见，痛诸葛鞠躬尽瘁，从今中土失长城。
东古寺次杨伯祥兵部韵寄金子骏先生
作者：孙锡蕃
朝代：清

天末孤臣走闲关，芭蕉一叶已轻闲。身存湖泛鸱夷子，亲老人传谢叠山。读史英雄成败论，立孤难易死生间。肩头霜雪平生事，夜半悲风逐鬓斑。
春游有感
作者：孙锡蕃
朝代：清

茅亭三五隐湖东，避世寥寥北海同。万马中原凋壮发，孤峰天外卧山翁。江声夜夜流明月，柳色青青冷汉宫。雨长石苔春渐老，伤心人在落花中。
仙姑洞
作者：孙锵鸣
朝代：清

万峰高插天，突立如削铁。仄径蟠修虬，萦纡出山脊。中逢丛竹林，夕阳漏深碧。石腹呀然开，危楼架岩隙。静者白云栖，微听暗溜滴。跨空虹梁横，达傍月牖辟。古藤纷倒垂，异卉茁如织。锐欲穷幽探，老恨乏足力。诡奇非一状，知是真灵宅。仙姝冰雪姿，来此餐松液。遐举在何年，丹灶无遗迹。似闻笙鹤声，空山风露夕。
开岁二日以言事罢官将南归叠三字韵
作者：孙锵鸣
朝代：清

长沙太息未过六，柳下一黜不待三。我生孤僻俗眼白，人事崄巇鬼面蓝。老踏京华寡俦偶，埋头柱下随史聃。出入危机历已遍，往往干戈生笑谈。君恩宽大许归去，谴诃虽至犹覆含。头颅五十倏将及，文章政事百不堪。何如学道谢忧患，坐听万壑松风酣。一雏堕地才学语，双亲衰鬓况毵毵。纵言禄养强颜耳，梦魂多悸神先惭。乱后耕犁行可把，菽水足助含饴甘。春水方生江之南，云帆转海如飞骖。归心已逐春雁发，一官鸡肋又焉贪。誓与老农同击壤，息影不离山中庵。
挽曾国荃联
作者：孙锵鸣
朝代：清
体裁：联

江水接湘流，视仆射如父兄，仗钺诸军唐节度；一门扶九鼎，继武功以文治，执圭异姓汉侯王。
秋夜曲
作者：孙镇
朝代：清

秋镫耿耿凉宵永，玉露无声下金井。空山野鹤忽飞来，踏碎庭前松月影。
高阁
作者：孙镇
朝代：清

高阁霭春晖，幽居山四围。风梳杨柳瘦，雨润豆苗肥。树色侵书幌，江光漾钓矶。地偏心自静，相赏欲忘机。
重九后三日溪默宴集得青字
作者：孙镳
朝代：清
体裁：七言律诗

短棹迟迟傍浅汀，黄花满院落疏星。日斜槛外群峰紫，雨过山头万树青。公子开樽倾北海，故人载酒到玄亭。只今又过茱萸节，一带晴波动白萍。
登塔
作者：孙阳顾
朝代：清

半空身忽住，飞鸟共经过。江海掌中揽，烟云足下多。四围丛苑树，一气接银河。欲向高天问，无言对我何？
挽刘坤一联
作者：孙雄
朝代：清
体裁：联

君臣遇合如尹文端，干济优长如陶文毅，智勇深沈如曾文正，规模阔大如左文襄，江南遗爱寿河山，保教绥民，歌诵合华夷若一，三十年树屏作翰，垂老尚瞻云入觐，长承北阙恩光，平生化雨亲沾，望见宫墙，丝竹壁中闻祖韵；守旧党则半流顽固，维新党则好事纷更，联英党则意在媚洋，联俄党则竟同卖国，朝政多门分水火，沈几观变，士民钦识量无双，七八国议约寻盟，临终尚飞电力争，永作南天保障，倏忽大星遽陨，惊摧梁栋，帆樯海上吊忠魂。
挽孙国桢联
作者：孙雄
朝代：清
体裁：联

发策升廷，著书盈箧，读壮学十年旧稿，丛残尚炯然有光，喜与公夙附同宗，杵臼订深交，当时赋诵锵金，振起风骚轹颜谢；叫阍衔愤，钩党遭殃，咏客窗一卷新诗，顽固亦潸焉下泪，幸桓郁能恢家学，蓼莪郁余痛，异日业传肯构，主张天演驾边康。
挽宗源瀚联
作者：孙雄
朝代：清
体裁：联

学术综申韩庄老，治行追召杜龚黄，老成人自有典型，矧当时局艰辛，孰如公谋国心丹，忧民发白；循声留浙水东西，硕望重大江南北，明德后宜生达者，幸得缔交令子，胡使我缘悭觌面，泪洒招魂。
挽李文田联
作者：孙雄
朝代：清
体裁：联

使星驰万里，历吴越豫章巴江畿辅，朗照文星，刘蕡下第，心感试官，悔当年勒帛无心，方叔未登科，恨失孙洪老名士；方技通九流，合医卜占候命相堪舆，都成绝学，供奉多才，声蜚禁近，痛此日焚琴息响，钟期悲永逝，谁工燕许大文章。
挽李瀚章联
作者：孙雄
朝代：清
体裁：联

立德立功立言，韩魏公望隆中外，溯澄清江汉，整顿乾坤，星日大名垂，帝眷老成，纶綍九重褒李泌；多福多寿多男，郭汾阳冠绝古今，痛泰岳云封，淝流水咽，风涛秋气惨，我惭娇客，斗山一代哭昌黎。
挽李鸿章联
作者：孙雄
朝代：清
体裁：联

上下五千年，就历代名臣商位置，则与周召虎汉班超唐郭子仪，不判低昂；纵横十万里，萃五洲贤相角短长，则与英沙侯日伊藤德俾士麦，遥相伯仲。泽在生民，功在社稷，尚亦有利哉，一个臣纬武经文，累译重洋深爱戴；锡崇封则推恩大赉，列爵雄藩，与果勇杨侯毅勇曾侯恪靖左侯，并叨异数；褒美谥则尽瘁鞠躬，流芳百世，与花县骆公益阳胡公侯官林公，永订同心。其生也荣，其死也哀，如之何可及？亿兆姓怀思感泣，建祠立庙荐馨香。
挽翁同和联
作者：孙雄
朝代：清
体裁：联

怨李恩牛，朝局坏十年党祸，叹孤臣去国，寸心长恋九阍，若论彤史勋名，定魁宰相世系表；杜冠马帐，儒林拜百代人师，痛小子奔丧，一面竟成千古，自愧青衫沦落，空玷韩门弟子班。
挽袁昶联
作者：孙雄
朝代：清
体裁：联

为臣当忠，为子当孝，予小臣孤忱可表，男儿死耳复何言，叹群公抱火自焚，兵盗潢池，尘惊辇毂，九重天呼吁难闻，痛京津大好家居，几被纤儿轻撞破；如箭在弦，如鲠在喉，古遗直卓行无惭，父老谈之犹动色，幸圣主宣纶追奖，冤衔东市，庙食西湖，亿万载英灵永护，倘史册从公论断，莫将名士概生平。
挽诸可宝联
作者：孙雄
朝代：清
体裁：联

通才屈县令，与段若膺桂未谷恽子居鲁九皋诸老辈，各擅千秋，惠政布吴中，倘陆坚续纂图经，定载渠厮郑白，绩媲龚黄，使君造福遍民生，遗爱碑刊，史笔特褒循吏传；大集寿名山，合陶湘麋李越缦袁渐书谭复堂四先生，可称五绝，讣音传虞岭，有孙楚遥撝涕泪，誓将表德书丹，鸣哀达素，词客游仙届人日，重泉路隔，挽歌如寄草堂诗。
挽赵宗建联
作者：孙雄
朝代：清
体裁：联

织女渡河先两夕，维神降岳应良辰，其生有自来，羡哲人道迈犹龙，却聘不仕，高卧东山，知雄守雌，与世无争真上德；手植梅树三万株，胸罗图史五千卷，虽死无所憾，痛执政患贻养虎，积薪自焚，震惊北阙，扬汤止沸，几生修到谢尘缘。
挽黄体芳联
作者：孙雄
朝代：清
体裁：联

风骨高骞，为朝端凤，露章腾劾，为殿中虎，迨投老江湖，放怀诗酒，又为缑山孤鹤，瀛海闲鸥，朝有谏书，家有赐书，室有楹书，绵永嘉学派，铸吴会人才，丹心报国，铁面锄奸，圣清三百年养士留贻，无如宰相蔽贤，忍使退居桑梓地；筑馆选俊，似阮芸台，烧车惩奴，似谢芗泉，矧词坛捧杖，洛社图形，更似箨石侍郎，山舟学士，泰山其颓，梁木其坏，哲人其萎，韬南极星芒，隐东瓯云气，天上骑箕，人间绝笔，令子五千里奔丧躄踊，共叹先生有后，从今废读蓼莪诗。
内省斋即事
作者：孙霖
朝代：清

朔风飞一鸟，沧海别情多。香气浮兰茝，新寒透茑萝。静中惟不疚，忙际却无颇。最好湘南句，幽吟破睡魔。
渡海达鹿耳门寄朱石君先生即次赠行原韵
作者：孙霖
朝代：清

断鲵饮海海水空，亚班针指层洋东。踏歌陆离诧光怪，逼耳灚灂洪涛舂。双沟腾沸划红黑，三山隐现浮蛟龙。铁网乞取珊瑚树，星光直射牛女宫。平生奇绝不易得，况有新诗开愚蒙。小别黯然客腊尾，痴颜大笑来春风。壮怀破浪走万里，乘槎岂复疑路穷。古今沧桑本变幻，短翮势欲超樊笼。神仙若无倏若有，会须身入蓬壶中。佛阁明灯不知夜，金鸡一声初阳红。扬帆三十六岛过，精灵呵护烦天公。荡缨纡回判沙线，鹿耳烟影添朦胧。
澄台写望
作者：孙霖
朝代：清

高台极目海天宽，破暖烟光映笔端。吟到日斜清兴在，万竿丛竹勒春寒。
赤嵌楼秋眺
作者：孙霖
朝代：清

作意金风故故催，凉秋一望客怀开。楼高突兀荷兰筑，笑指诗人破藓来。
赤嵌竹枝词
作者：孙霖
朝代：清

竹枝环绕木为城，海不扬波颂太平。满眼珊瑚资护卫，人家篱落暮烟横。四季番花总是春，牙蕉香檨满盘新。投来更有菩提果，清供幽斋悟净因。雌雄别味嚼槟榔，古贲灰和荖叶香。番女朱唇生酒晕，争看猱采耀蛮方。二八娇娃刺绣工，呼娘习惯便成风。新妆一队斜曛衬，小盖相携面半蒙。结缘才过又中元，施食层台市井喧。三令首除罗汉脚，只教普度闹黄昏。禾间新搆认农家，遗意犹传毗舍耶。报赛秋成联士女，春来已验刺桐花。除却风风雨雨天，分装急唤渡头船。深秋播种清冬熟，拣得西瓜贡十员。渐消狙犷渐恬熙，大杰巅头立社师。海宇同文臻雅化，爱听童子诵毛诗。出草番儿每拍肩，踏歌欢饮不知年。伊尼无数惟功狗，贸易还徵贌社钱。庶鱼庶草剧难名，每讶寒宵壁虎鸣。一种绿毛么凤好，也誇文采满东瀛。
赤嵌竹枝词·其一
作者：孙霖
朝代：清

竹枝环绕木为城，海不扬波颂太平。满眼珊瑚资护卫，人家篱落暮烟横。
赤嵌竹枝词·其七
作者：孙霖
朝代：清

除却风风雨雨天，分装急唤渡头船。深秋播种清冬熟，拣得西瓜贡十员。
赤嵌竹枝词·其三
作者：孙霖
朝代：清

雌雄别味嚼槟榔，古贲灰和荖叶香。番女朱唇生酒晕，争看猱采耀蛮方。
赤嵌竹枝词·其九
作者：孙霖
朝代：清

出草番儿每拍肩，踏歌欢饮不知年。伊尼无数惟功狗，贸易还徵贌社钱。
赤嵌竹枝词·其二
作者：孙霖
朝代：清

四季番花总是春，牙蕉香檨满盘新。投来更有菩提果，清供幽斋悟净因。
赤嵌竹枝词·其五
作者：孙霖
朝代：清

结缘才过又中元，施食层台市井喧。三令首除罗汉脚，只教普度闹黄昏。
赤嵌竹枝词·其八
作者：孙霖
朝代：清

渐消狙犷渐恬熙，大杰巅头立社师。海宇同文臻雅化，爱听童子诵毛诗。
赤嵌竹枝词·其六
作者：孙霖
朝代：清

禾间新搆认农家，遗意犹传毗舍耶。报赛秋成联士女，春来已验刺桐花。
赤嵌竹枝词·其十
作者：孙霖
朝代：清

庶鱼庶草剧难名，每讶寒宵壁虎鸣。一种绿毛么凤好，也誇文采满东瀛。
赤嵌竹枝词·其四
作者：孙霖
朝代：清

二八娇娃刺绣工，呼娘习惯便成风。新妆一队斜曛衬，小盖相携面半蒙。
丁卯秋客扬州同阮梅叔小云游木兰院
作者：孙韶
朝代：清

秋草寒烟响暗蛩，昔时人去渺无踪。一株银杏千年物，听过阇黎饭后钟。谁识英雄未遇前，淮阴往事有渔竿。汉唐去古风犹近，已觉人间乞食难。不因名字得风云，肯信文章绝等伦。坏壁留题三十载，阿师还是解诗人。
丁卯秋客扬州同阮梅叔小云游木兰院·其一
作者：孙韶
朝代：清

秋草寒烟响暗蛩，昔时人去渺无踪。一株银杏千年物，听过阇黎饭后钟。
丁卯秋客扬州同阮梅叔小云游木兰院·其三
作者：孙韶
朝代：清

不因名字得风云，肯信文章绝等伦。坏壁留题三十载，阿师还是解诗人。
丁卯秋客扬州同阮梅叔小云游木兰院·其二
作者：孙韶
朝代：清

谁识英雄未遇前，淮阴往事有渔竿。汉唐去古风犹近，已觉人间乞食难。
舟中杂咏
作者：孙颜
朝代：清
体裁：七言绝句

细雨轻寒欲落晖，披蓑叱犊出荆扉。江边大半王孙草，只送行人不送归、
西湖竹枝词
作者：孙颜
朝代：清
体裁：词

郎问妾从何处来，候潮门外看潮回。今年潮比去年大，飞上三郎白石台。
大观楼联
作者：孙髯
朝代：清
体裁：联

五百里滇池，奔来眼底。披襟岸帻，喜茫茫空阔无边。看东骧神骏，西翥灵仪，北走蜿蜒，南翔缟素。高人韵士，何妨选胜登临！趁蟹屿螺洲，梳裹就风鬟雾鬓；更蘋天苇地，点缀些翠羽丹霞。莫孤负四围香稻，万顷晴沙，九夏芙蓉，三春杨柳；数千年往事，注到心头。把酒凌虚，叹滚滚英雄谁在！想汉习楼船，唐标铁柱，宋挥玉斧，元跨革囊。伟烈丰功，费尽移山心力。尽珠帘画栋，卷不及暮雨朝云；便断碣残碑，都付与苍烟落照。只赢得几杵疏钟，半江渔火，两行秋雁，一枕清霜。
晓发龙江寨和王惺园学使
作者：孙鲁
朝代：清

已逐风尘迹，敢嗟行路难。五更山月小，六月海风寒。戍鼓沈松径，村鸡啼竹阑。兵戈消断久，无复惜荒残。
立春日浦城道中
作者：孙鲁
朝代：清

瓯越溪山尽足夸，劳人重复度仙霞。偶因身到聊题句，却为春来便忆家。野水何心常绕郭，疏梅无主自开花。经过南浦桥边路，碧草芊芊茁嫩芽。
过泖湖
作者：孙鸣盛
朝代：清

乘风一棹晚潮平，九点芙蓉隔岸横。杳杳渔歌声断处，布帆影里月初明。
初夏杂咏
作者：孙麟
朝代：清

不觉红英尽，还看碧藓侵。方塘生水气，斜日转庭阴。俯仰惬天趣，清虚涵道心。几竿新竹长，烟雨护深深。
新晴
作者：孙麟
朝代：清

斜照拂帘影，清风度槛微。落红不忍扫，春色上罗衣。沽酒出山市，卖花人未归。回看芳草绿，蝴蝶满园飞。
落梅
作者：孙麟
朝代：清

谁家一笛怨东风，春远孤山鹤唳空。残雪蹇驴人去后，小桥流水月明中。缟衣梦断沈沈夜，粉壁香消九九红。曾说当年修不到，又看桃李斗春工。
丹山寺
作者：孙鼎臣
朝代：清
体裁：古风

危崖瞰龙宫，倒射千丈碧。青冥阶不远，飞阁跨石隙。沧江回其波，沅水流向北。群飞起沙鸟，风举帆叶白。陂陀云间峰，明灭见楚色。山头朱甍出，城郭带历历。虚空延冥搜，千里入咫尺。侧身下危梯，举首割峭壁。玄云垂霮䨴，寒水太古黑。森然阴风来，气喷土囊直。地无峨峨冰，朱夏凛凄恻。路幽闻见阻，扃鐍鬼神宅。金泥赤玉简，龙篆森�鬲。奇秘何代文，储藏自古昔。恨无巨灵掌，尽读崇山册。手把三秀芝，惆怅缅灵迹。
丹山寺
作者：孙鼎臣
朝代：清

危崖瞰龙宫，倒射千丈碧。青冥阶不远，飞阁跨石隙。沧江回其波，沅水流向北。群飞起沙鸟，风举帆叶白。陂陀云间峰，明灭见楚色。山头朱甍出，城郭带历历。虚空延冥搜，千里入咫尺。侧身下危梯，举首割峭壁。玄云垂霮，寒水太古黑。森然阴风来，气喷土囊直。地无峨峨冰，朱夏凛凄恻。路幽闻见阻，扃鐍鬼神宅。金泥赤玉简，龙篆森？鬲。奇秘何代文，储藏自古昔。恨无巨灵掌，尽读崇山册。手把三秀芝，惆怅缅灵迹。
九月晦日陪寿阳祁相国张诗舲少宰何青士侍御于慈仁寺饯秋主人为叶润臣阁读孔绣山舍人分韵得细字
作者：孙鼎臣
朝代：清

履綦行有声，落叶满轩砌。西山对小阁，正露仙人髻。人情秋多悲，怨此西风厉。焉知秋易尽，浩浩川东逝。惊蛇去大壑，短尾谁力掣。所以蟋蟀诗，达人善为计。吾师居洛下，公衮一蝉蜕。少宰人伦鉴，诗律晚尤细。天香祇树林，二老所流憩。鸾螭竞轩舞，僧壁银钩丽。兹辰陪清游，壶觞惬谈艺。酒酣看余霞，飞鸟入遥睇。
二郎神
作者：孙鼎臣
朝代：清

寸笺寄与，刚算到、隔年离别。任紫绶情牵，绿尊心醉，冷堕半江飞雪。一寸柔肠千回转，冷落到、者番花月。盼春到梅梢，一枝玉瘦，不堪攀折。凄切，镜鸾羞掩，鬓蝉慵贴。再休把闲愁，无端触迕，蹙损双蛾翠叶。春尽鸿归，相思锦字，要与频频细说。休忘了、明岁东风芳约，杏花时节。
倦寻芳慢
作者：孙鼎臣
朝代：清

淡烟罨柳，微雨催花，深院春早。燕子飞来，帘卷昼长人悄。沈水熏炉香渐减，远山眉黛愁难扫。怕黄昏，便黄昏时节，也难挨到。盼暝色、高楼初上，铜楼无声，银烛低照。满架蔷薇，还倚月儿低袅。曲枕频移眠不稳，罗衾乍展寒犹峭。甚今宵，数残更，梦儿偏少。
凄凉犯·旧扇
作者：孙鼎臣
朝代：清

冷萤闪入帘旌暗，梧阶骤雨初歇。篝香散尽，怀中宛转，旧时圆月。秦鸾影绝。剩一角、青缯山活。问秋风、今生那日，再与片时热。密密湘东字，翠墨秋毫，素纨愁滑。郁金未涴，忆针楼晚凉时节。容易经年，清梦断、桃笙如雪。更谁禁枕畔络纬，语切切。
到玉屏口号
作者：孙鼎臣
朝代：清

山头森木与天齐，瘴雨蛮烟倦马嘶。行尽龙标五溪水，夜郎犹在暮云西。
南浦·次顾子山和玉田春水韵
作者：孙鼎臣
朝代：清

暗渡柳梢春，只栏边、斗鸭今朝先晓。新绿没篙痕，渔梁外，残雪东风全扫。鱼鳞渐起，嫩红一点溪桃小。早有渔榔句引出，来问落英芳草。春风底事干卿。把镜里新蛾，无端绉了。南浦画船横，垂杨岸、已是玉骢嘶到。蘅皋路渺，江梅青子流莺悄。料得浣纱溪畔石，后日来时应少。
声声慢·题陈庆覃侍御伤心曲后
作者：孙鼎臣
朝代：清

蘅芜梦冷，桃叶歌残，帘前犹唤鹦鹉。莫道多情，憔悴东风无主。青春几多怨抑，写鸾弦，一声声苦。吟不得，正黄昏后也，满庭微雨。早是凋红损翠，更休检、生绡海棠遗谱。零落秋花，试与问花无语。当时翠楼瘦影，化纤云、沈沈遥浦。剩碧藕，绾情丝、千缕万缕。
夜雨铜湾舟次
作者：孙鼎臣
朝代：清

霜柿深红枫叶殷，乱山凝碧水潺潺。乡心暮雨鸿飞急，暝色荒烟虎渡还。苗女竹枝江上曲，羸兵栗子岭头关。皇华自古怀将母，况复羁愁过百蛮。
探春慢·春烟
作者：孙鼎臣
朝代：清

夹水楼台，峭寒城郭，平林浅蘸如画。似有还无，欲开仍合。腻住垂杨无赖。微雨空濛里，便忘了、踏青挑菜。酿成十日春阴，牡丹芳意偷解。迢递板桥西畔，卷一桁碧波，银蒜高挂。雁趁疏钟，鸦抛残墨，盈望乱山暮霭。好是愁人也，渐暝入、碧纱窗外。甚日归来，淡痕扫上眉黛。
望海潮·珠江月
作者：孙鼎臣
朝代：清

锦帆十幅，牙樯百万，连江滉漾波清。蜃市乍收，骊宫正满，一轮火齐初晴。风定暮潮平。早山楼水阁，齐上华灯。银甲弹筝，金鱼贳酒唤娉婷。无端触忤愁生。自骑羊仙去，碧汉无情。翠羽暗销，素馨零落，花田一片青青。往事已消凝，剩几行珠泪，鲛帕盈盈。那更春江花满，重听蜑歌声。
杏花天·清明
作者：孙鼎臣
朝代：清

禁烟时节花飞絮，又一点分来宫炬。冶春心事低迷处，豆蔻梢头风雨。渐移了暖红帘幕，又闲了踏青箫鼓。莺莺燕燕都来诉，无计将伊分付。
杨老驿
作者：孙鼎臣
朝代：清

杨老驿前风送秋，宜娘山外雨初收。行人齐下闻猿泪，一片重安水不流。
桂枝香·旅中秋思
作者：孙鼎臣
朝代：清

幽蛩藓砌，正庭院黄昏，晚凉天气。落叶西风，吹作满空寒意。华年半是天涯度，暗思量，旧欢今事。萧条书剑，凄凉弦管，倦游情味。黯回首、家园此际。但千嶂寒烟，都无层次。耿耿羁怀，说与断鸿应寄。只愁迢递书难到，更关河、带将离思。鬓丝凉怯，带围新减，为谁憔悴。
汉宫春·扇子湖春望
作者：孙鼎臣
朝代：清

风软于绵，荡亭台一水，绿影如烟。遥看雉场草浅，莺榭花连。春人未识，试青骢、杨柳堤前。谁更把、金鱼换酒，玉尊闲款芳年。回望五云生处，已禁钟初过，万树阴圆。沈沈凤楼十二，复道高悬。蓬山事少，但微听、宫漏遥传。早又是、鸣珂散直，来寻鸥鹭湖边。
江行晚望
作者：孙鼎臣
朝代：清

江花江草日萋萋，楚客情伤望欲迷。朔吹浪高荆渚北，乡心日落洞庭西。山荒独木哀猿叫，天暗平芜去鸟低。湘浦荪荃无限思，不堪丛竹鹧鸪啼。
河传·春去
作者：孙鼎臣
朝代：清

春去。何处？雨溟濛，深径莺啼乱红。二十四番花信风。惺忪。海棠愁正浓。遥想翠楼天共远。肠欲断。春绪随春换。两相思。春不知。不知。含情当语谁？
渡沅水至寒冈遇雨宿山塘驿
作者：孙鼎臣
朝代：清

渡舟沅水西，夷旷意稍适。乔林带清波，路引修绠直。中田稻孙长，秀色映阡陌。山石如丹砂，返照正东射。前峰忽不见，漠漠天一色。云从山外来，飞雨势甚逆。松篁引幽佩，商籁动林隙。晚投孤馆中，云散山已夕，东西田水鸣，细草悲促织。
湘月·梅花
作者：孙鼎臣
朝代：清

素琴膝上，悄偎人寒玉，疏影帘际。渐近春宵三九后，月色便多欢喜。绿萼分携，蜡书不到，梦里江南水。绮窗微雪，不知此日开未。孤负湖上青山，疏枝冷蕊，正东风初试。鹤病新苏，可耐得、冻石清泉滋味。词笔粗疏，笛家哀怨，心绪都难寄。无人林下，一双翠羽飞起。
湘月·送朱石禅归长沙
作者：孙鼎臣
朝代：清

岳云如画，记苍莨谷里，曾种丛竹。老鹤归来，那见我两鬓丝丝新绿。杜若寒沙，蘼芜晓露，梦断平汀曲。数重山色，几回写入横幅。输与一叶归舟，湘湾卅六，漾文波如毂。雪底孤篷，可记得、前夜同烧银烛？酒渍青衫，歌翻绛树，别恨连番触。梅花无语，满林静缀寒玉。
燕山亭·畅园
作者：孙鼎臣
朝代：清

微雨池塘，无数白莲，开过画桥东去。杨柳水西，一个风亭，新绿溶溶围住。鱼浪吹香，更蝉影、藏云深树。人不到，时闻燕梁双语。谁念倦容长安，又看遍莺花，匆匆归路。鞭丝渐晚，人影初晴，湖山暂时留住。故国潇湘，知老却、几多蘅杜。凝伫。又忘了明朝重午。
牟珠洞
作者：孙鼎臣
朝代：清

耆阇拂天表，祇洹开地灵。谁移珠林树，来凿白石扃。穹隆耸一柱，斜入无光青。庄严两宝塔，七级捎奔星。迦相枝倒垂，樛流延上荣。旁有紫竹林，迸露赤玉瑛。裶裶五彩幡，累累九子铃。应贞袒右臂，龙女立媌娙。天乳五百道，放出琉璃瓶。味如醍醐甘，色如羊脂凝。老僧敬导客，我倦脚欲停。相从乞涧薪，就此煮茯苓。
疏影·春露
作者：孙鼎臣
朝代：清
体裁：词

海棠庭榭，看黄昏月上，凉玉微泻。夺得燕支，獭髓和匀，风容十倍轻冶。画栏不觉罗裙涴，只怪道、寒添今夜。滑盈盈、一道苍苔，银砌等闲休下。瓶窦井华新汲，起来对宝镜，蛾绿新写。小朵斜簪，秾艳未干，便觉鬟云低亚。洛妃无语凌波远，见说弄、明珠盈把。但凭伊、散入花间，莫上相思鲛帕。
百字令·九日集福善寺怀沈栗仲先生
作者：孙鼎臣
朝代：清

寺门疏柳，作轻烟淡雨，过江秋色。黄叶声中人载酒，来问篱东消息。落帽风高，寒沙平楚，断雁如残客。茱萸醉把，人生嘉会难得。回首前度琴尊，柴桑归去，缥缈飞凫隔。山色绿萝无恙在，看我登临此日。佛火深龛，钟楼返照，短衲僧头白。蒲团闲话，雪鸿犹认游迹。
百字令·题朱竹垞静志居琴趣后
作者：孙鼎臣
朝代：清

红娇绿怨，有芳魂一缕，苦萦湘管。歌板酒旗零落尽，忍把瑶筝重按。旧枕痕干，曲屏尘掩，心事空银汉。彩鸾卷里，问真真可能唤。休道柳絮羞狂，莲心茹苦，省识情长短。减字偷声寻笛谱，曲曲春风肠断。红豆啼烟，青笺砑露，心字香难散。三生片石，定应他日相见。
相见坡
作者：孙鼎臣
朝代：清

一峰面朝景，一峰颓向西。岧亭中峰隔，屈曲经回溪。东峰西峰人对立，前骑后骑行相及。俯循仄磴出山坳，去马已从云际入。却登中峰顶，还顾后来人。人声嘈嘈对山语，如蚁百转随车轮。车旋无停时，马驶不可止。我行悬绠上云梯，前骑威夷幽壑底。上岭复下岭，出山还入山。东西两界三十里，向背只在庭除间。人生有离合，动若参商乖。咫尺阻万里，何况山崔嵬。崔嵬郁葱茜，展转还相见。愿言相见即知心，休令窈窕如山深。
祝英台近·江上遇雨
作者：孙鼎臣
朝代：清

雾初收，风未定，烟柳系孤艇。临水人家，约略倚深径。峭寒细雨疏篱，绿惜惜处，早扶出、一枝红杏。问江上，添得几许春潮，镇日没笭箵。凝碧无情，芳草渡头影。鹧鸪烟外飞来，一声声唤，正十里、春山人静。
红岩望晓云
作者：孙鼎臣
朝代：清

云气薄太虚，瀰漫晓无边。不见红岩顶，安知冈与峦。氤氲自相荡，欲断势复连。仿像峨眉峰，积雪六月坚。初日升榑桑，斜飞睨高天。排空不得上，复堕层崖巅。山腰已半出，万木根齐悬。群龙隐其首，尾掉巨石穿。须臾霄汉间，绛碧五色妍。远山豁露尽，兕象出马前。秋至暑不退，毒热地气偏。何时驾雷公，一麾金蛇鞭。
西湖月·本意
作者：孙鼎臣
朝代：清

平湖滟潋寒光，浸十里长堤，晶莹如许。藕花香满，三更画舫，一枝柔橹。柳汀芦溆外，暗照见、鸳鸯双宿处。但怪得，隐隐歌声，渐入段家桥路。罗裳乍倚西风，便忘了湖中，一天秋露。彩云休散，还愁寂静，白鸥无主。采菱人去远，尚暗想、凌波前日步。剩萧瑟、蟹火渔灯，夜深来去。
解佩令·柳
作者：孙鼎臣
朝代：清

春波南浦。轻尘亭坞，约空烟，荡成柔缕。一晌青青，不会得、别离情苦。送斜阳、白门春暮。紫鞭停处，碧衫凭处。镇低迷，天涯归路。泪眼东风，随晓梦、化成飞絮。更何时、化将愁去。
送陈颂南给谏还晋江
作者：孙鼎臣
朝代：清

道光中年数御史，高要之苏临桂朱。复有陈侯起闽峤，矫若三凤翔天衢。陈侯骨鲠绝代无，手拔鲸牙援虎须。四夷仿佛想风采，键户著书犹老儒。猛虎居山长藜藿，神鹰侧翅奔群狙。豫章云雷拔地起，衮衣日月须人扶。如何默默不得意，飘然竟鼓沧洲枻。桑乾之水东北流，枯桑翻风白日愁。河水十丈冻始合，劝君曷不须臾留。留君掉头不肯住，刺桐城边海云暮。东志聊为公理论，归田便拟张衡赋。回首平生朋好违，长安市上晨星稀。苏子还山卧不起，君又拂衣寻钓矶。故人独有朱云在，酒炉饯别金鱼解。我有珊瑚作钓钩，赠君钓鳌向东海。
重安江
作者：孙鼎臣
朝代：清

楚水壑洞庭，湘沅势争大。沅江莽西流，穷源奖州界。西望见凤山，突兀万古砦。兽蹄鸟迹间，混混凿一派。澹瀩凝不流，绝壁照石黛。繁星丽金沙，驳荦得文贝。根蟠水府深，岸陀断峡隘。长年色惨沮，板坼百舟坏。射工掠浮影，暗伏虺与虿。日月避其幽，昼夜云雨晦。中流夐回首，艰远念行迈。浩荡越乡心，崎岖五溪外。
金缕曲·秋柳次张仲远韵
作者：孙鼎臣
朝代：清

明月扬州路。是何人、玉箫低咽，伤心金缕？司李风流销沈后，一片竹西烟雨。又瑟瑟、江天迟暮。绣陌弓腰看不见，上寒潮、淰淰荒江渡。霜信紧，角声苦。长堤曾系龙舻处。数前游、钿筝北里，画船南浦。十里春波明如镜，照见樊娘眉妩。恨残照、西风无绪。旧事芜城重触忤。袅柔丝、不绾人愁住。歌板在，忍重诉。
雨中花令·别思
作者：孙鼎臣
朝代：清

芳草凄迷天外碧，细雨满城寒食。怨别惊离，年年心醉，怕见灞桥春色。清尊强就花前席，自扶起宿酲无力。一晌牢愁，一春岑寂，惟有燕儿知得。
高阳台·旧琴
作者：孙鼎臣
朝代：清

松月潮声，蕙烟人影，幽兰袅入新词。流水年芳，缃囊暗换蛛丝。前身酒病狂中散，论风怀，焦尾方知。甚吴桐、寸寸冰纹，画壁愁窥。起来还按湘妃谱，奈神蛟倦舞，锦荐寒欺。秋老文园，潇潇碧敛梧枝。春弦只被柔荑误，把几行、金雁差池。听清商，款款调来，可似年时。
于忠肃墓
作者：孟亮揆
朝代：清

曾从青史吊孤忠，今见荒丘岳墓东。冤血九原应化碧，阴磷千载自沉红。有君已定还銮策，不杀难邀复辟功。意欲岂殊三字狱，英雄遗恨总相同。
渡黄河和大司农韵
作者：孟亮揆
朝代：清

秋水轻帆忆此过，故园一卧任蹉跎。江山乱后重为客，蒲柳新时又渡河。柔屋几家晨爨少，桃花三月晚潮多。十年筑舍空民力，忍听劳劳鸿雁歌。
间步
作者：孟传璿
朝代：清

古岸通新屐，西风倚望间。白云黄叶寺，秋色夕阳山。野菊如人瘦，沙鸥共我间。朗吟独归去，流水掩柴关。
挽张之洞联
作者：孟广慧
朝代：清
体裁：联

采南皮之高韵；招北阙之忠魂。
答叶丈方至·其一
作者：孟思谊
朝代：清
体裁：五言律诗

自我来空谷，愁城尔许坚。芙蓉贻远道，怀袖已三年。忽复申良讯，因之见古贤。管宁余一榻，此外付云烟。
答叶丈方至·其二
作者：孟思谊
朝代：清
体裁：五言律诗

帽影鞭丝里，陶居杂佛庐。地偏无岁乐，官小易才疏。桂树能招饮，南山悔上书。水云他日梦，相待伴舂锄。
孟山草堂用陶公归田园居韵
作者：孟成儒
朝代：清
体裁：古风

历年三十强，未尝离故山。故山富泉石，愿此终岁年。白屋间绿树，闭门临深渊。开荒趁墙脚，累壤为小园。芸艺有余暇，悠然坐花间。意与静禽会，冥悟太古前。举首望白日，遥空霏紫烟。回视草堂暮，云压南山颠。缓步闭荆户，一心清且闲。挑灯对南华，高歌殊晏然。
秋夜怀陈梦湖
作者：孟成儒
朝代：清
体裁：七言绝句

竹簟凉深夜睡迟，画堂偏忆虎头痴。白团扇上秋云句，冷雨残宵自写诗。
挽高凤岐联
作者：孟昭常
朝代：清
体裁：联

频年忧国，适然而伤其生，故是凡民所悲，岂为私交哭知己；晚岁识公，无那赍志以殁，同有匹夫之责，还从后死作劳人。
孟神童巧对曾国藩
作者：孟昭暹
朝代：清
体裁：联

孙承祖志；孟绍曾传。
兴济守风寄沧州分司钱梅簃
作者：孟淦
朝代：清

已入长芦境，摇摇驻远舟。空林风力壮，拍岸水声遒。中酒三更月，怀人一枕秋。天涯同有梦，曾倚笛床不？
立秋前三日龙门口观水
作者：孟淦
朝代：清

黄河之源不可穷，苍莽莽腾自天上。千里一曲趋巽隅，真见禹门叠层浪。滔滔万派争一门，一门一落几千丈。怒流忽抵秦雍间，上有双峡扼其吭。屹然岳势分东西，怪石崚嶒怒相向。我闻此间龙所宫，尺木欲借洪涛壮。中流飙忽涌骊珠，千瀑万瀑势悬放。水华的烁犯斗牛，水势崩奔裂崖嶂。日脚倒射电光寒，风霆白昼惊寥恍。汹如巨石忽推颓，轰若奔车斗万两。又如鼓战争强雄，万马骧腾不相让。忽忆鸿濛象帝先，龙门突兀始谁创。伟哉微禹吾其鱼，疏凿鸿功谁与抗。豁然一洗平生胸，鹳雀楼头恣遥望。今朝发兴登龙门，苍茫百顷如沈瘴。山气凛凛随阴风，却令耳目得清旷。始知秋气横太虚，豪吟对此空惆怅。
苦雨
作者：孟淦
朝代：清

一声声断续，谁与对床听。屋角鸠媒雨，阶头草孕萤。苔痕封竹磴，水气上罗屏。一夜凄无寐，何人叩我扃。
薰风楼怀古
作者：孟淦
朝代：清

我登薰风楼，楼高一千尺。仰造青云端，俯瞰雷电泽。隐隐山四围，何处扳峭壁。翔者古鸾凰，荫者古松柏。远望鸿濛天，时代阻今昔。有时风雨来，俄倾水云积。水云积复散，落照天将夕。壮哉古帝京，图大中斯宅。击壤溯遗风，讴思遍左僻。上下已千古，兴废感棋弈。相传五弦琴，兹楼乃遗迹。袅袅动余音，引手异常拍。此调久不弹，解阜眷帝力。薰风名其楼，弹琴颜其额。遥吟薰风歌，风吹陇头麦。麦熟雉朝飞，凭吊何乡客。
过万柳堂有感
作者：孟淦
朝代：清

当年万柳壮金台，此日空堂遍草莱。偶有客从三径过，绝无人处一花开。莺啼杂树春将暮，风满危楼雨欲来。不尽深情凭吊里，鞭丝帽影暂徘徊。
长生口即事
作者：孟淦
朝代：清

一溪碧玉一茅亭，谁戴黄冠读道经。却上层楼凭短槛，淡烟寥廓数峰青。
史梦兰继室田太夫人九十大寿
作者：孟玉双
朝代：清
体裁：联

寿介期颐，老莱欢洽；筵开岁首，慈竹春长。
史梦兰继室田太夫人九十大寿
作者：孟秉初
朝代：清
体裁：联

天姥峰高，上元节近；欢承莱彩，庆洽兰陔。
岁暮感怀四首·其一
作者：孟继埙
朝代：清
体裁：七言律诗

山城宦迹阻南天，乡国迢迢路八千。北望京华空感旧，东来春色又迎年。愁怀困我形骸减，道远惊人岁月迁。老至那堪抛骨肉，萧骚白发近盈颠。
岁暮感怀四首·其三
作者：孟继埙
朝代：清
体裁：七言律诗

孤城一片俯临河，绕郭岚光拥翠螺。惯见羊牛来日夕，无惊鸡犬在岩阿。名祠古渡千年迹，故垒寒云万丈坡。我向天涯独凭吊，蓟门朋旧问如何。
岁暮感怀四首·其二
作者：孟继埙
朝代：清
体裁：七言律诗

历遍江湖作远游，荒衙岑寂守夷州。浇风力挽才无补，长日虚抛岁已周。宦兴且看山对面，客怀难遣月当头。归期苦恨淹迟甚，春水安排一叶舟。
岁暮感怀四首·其四
作者：孟继埙
朝代：清
体裁：七言律诗

萍踪两度换年光，岁晚羁迟古夜郎。廿载虚名感今昔，一家恨事痛存亡。麦苗腊雪滋新绿，柳色春风透嫩黄。送我征途从此去，愧无遗爱荫甘棠。
石阡即景二十首·其一
作者：孟继埙
朝代：清
体裁：七言律诗

寂寂光阴类转蓬，更无群籁石城中。倚空僧寺当窗见，绝顶人家有路通。斜日半帘乌桕雨，晚凉一院绿蕉风。自从五马来南国，多少黔山望不穷。
石阡即景二十首·其七
作者：孟继埙
朝代：清
体裁：七言律诗

占尽清闲是此乡，地偏人欲傲羲皇。云迷栈道春阴重，日永壶天午梦长。白石捣衣沙岸水，红窗舂米夜灯光。牛郎化作山中树，嫩绿丛生护短墙。
石阡即景二十首·其三
作者：孟继埙
朝代：清
体裁：七言律诗

淡淡云阴薄薄霞，有时丝雨片风斜。喜闻莺语朝求友，怕听鹃声夜忆家。香稻碧抽门外线，刺梨红笑路旁花。药苗三径青青色，随意春芳润露华。
石阡即景二十首·其九
作者：孟继埙
朝代：清
体裁：七言律诗

倪迂画意为谁描？景物苍茫入望遥。岩窟仙踪云外宅，石阑人话水心桥。雨侵薜荔青如洗，霜冷枇杷翠未凋。寄语垂杨应再绿，早将飞絮送征轺。
石阡即景二十首·其二
作者：孟继埙
朝代：清
体裁：七言律诗

几树修梧荫碧天，时闲一到讼庭前。报衙吏少民无事，喜雨人多岁有年。橘柚送香花作瘴，棕榈如扇叶摇烟。小山直上平于砥，助我登临听响泉。
石阡即景二十首·其二十
作者：孟继埙
朝代：清
体裁：七言律诗

四围云树绕春城，群峭摩天玉笋擎。华表名留烟外寺，暮笳声动水边营。风飘橡子鹪鹩喜，露滴桐花蟋蟀鸣。好是禹王宫畔路，到来无那动诗情。
石阡即景二十首·其五
作者：孟继埙
朝代：清
体裁：七言律诗

为适闲情坐钓矶，小池新碧衬苔衣。绿杉风动梢千尺，皂荚烟笼干十围。鹿过野桥穿竹去，猿寻仙洞采苓归。群山忽送朝来爽，趁取晴光览翠微。
石阡即景二十首·其八
作者：孟继埙
朝代：清
体裁：七言律诗

温泉直北板桥西，城郭依山四望低。龙底河边花映水，羊叉路上柳盈堤。闲牛引犊浮波去，娇鸟怜雏隔叶啼。多少秋光深院里，芙蓉高与画楼齐。
石阡即景二十首·其六
作者：孟继埙
朝代：清
体裁：七言律诗

五老山前挂榜山，拓开人境两山间。立锥塔影峰孤耸，漱玉泉声水一湾。涧底泥融春雪足，渡头船稳夕阳闲。忘形鸥鹭烟波侣，日与鸬鹚共往还。
石阡即景二十首·其十
作者：孟继埙
朝代：清
体裁：七言律诗

松间石上扫莓苔，饱看青山日几回。鸟为插禾迎夏至，虫知催米报秋来。悬空瀑布千寻落，排闼云屏四面开。不负宦游辛苦意，万峰相对一衔杯。
石阡即景二十首·其十一
作者：孟继埙
朝代：清
体裁：七言律诗

野田凹凸趁山形，种豆分秧处处青。兰若上方安氏业，棠阴遗爱赵公亭。丹砂穴孕陂塘暖，金粟香连俎豆馨。犵鸟蛮花无限好，蔚然佳气地钟灵。
石阡即景二十首·其十七
作者：孟继埙
朝代：清
体裁：七言律诗

西风吹遍满山秋，万木重阴半去留。红叶晚霜凝一色，黄柑香露缀千头。鹰盘天外悬崖路，鸦点城边古戍楼。日暮烟光浮紫气，潺湲渠水泻寒流。
石阡即景二十首·其十三
作者：孟继埙
朝代：清
体裁：七言律诗

高阁文光照上乘，倚阑双袖篆烟凝。磴寻石齿盘千折，岚隔峰尖望几层。竹笠水村沽酒客，芒鞋山寺打钟僧。苍然梓漆前朝树，云表萧萧挂绿藤。
石阡即景二十首·其十九
作者：孟继埙
朝代：清
体裁：七言律诗

槲叶翻风绿一村，山家生计重鸡豚。圆轮转水田侵岸，薄板围墙石筑根。细捣红椒香入馔，倒垂青菜晒当门。飞花满店无人管，樵客闲来话酒尊。
石阡即景二十首·其十二
作者：孟继埙
朝代：清
体裁：七言律诗

振衣千仞快登临，平视尊前点点岑。路指花桥碑有字，洞连苗寨树成阴。夜郎故国无秦汉，仙客长流自古今。遁水不知何处所，空留慈竹碧森森。
石阡即景二十首·其十五
作者：孟继埙
朝代：清
体裁：七言律诗

门连深树屋编茅，掩映村居郭外郊。点水落梅红退粉，过墙新笋绿垂稍。人因寒重犹笼火，鸟趁春闲自补巢。晓起鸣驺花底路，白云如絮拥山坳。
石阡即景二十首·其十八
作者：孟继埙
朝代：清
体裁：七言律诗

几日严寒逼岁除，红添兽炭暖吾庐。晴窗飞过纤腰蝶，晓市穿来缩项鱼。五夜震雷惊腊尾，千家凉雨入年初。上元两夕春灯灺，瑞雪平铺厚尺馀。
石阡即景二十首·其十六
作者：孟继埙
朝代：清
体裁：七言律诗

万山回抱势嶙峋，大斧何年劈此皴？共井田分高下水，插花壤错汉苗民。阴晴涧壑天常漏，烟雨楼台屋比邻。皓首庞眉人寿考，欢然耕凿四时春。
石阡即景二十首·其十四
作者：孟继埙
朝代：清
体裁：七言律诗

林峦深处接牂柯，蜀道蚕丛此若何？一线来龙分界岭，几人旋蚁陡山坡。松毛满架凉阴好，棬子成围宿雾多。谷雨节前寒食后，家家都唱采茶歌。
石阡即景二十首·其四
作者：孟继埙
朝代：清
体裁：七言律诗

满城桃李万千枝，如此风光可入诗。卷耳遍生新雨后，画眉偏叫落花时。兰芽空谷无人问，莎草横塘有梦知。更喜园林消夏处，一株香玉放山栀。
石阡杂兴
作者：孟继埙
朝代：清

几树修梧荫碧天，时閒一到讼庭前。报衙吏少民无事，喜雨人多岁有年。橘柚送香花作瘴，棕榈如扇叶摇烟。小山直上平于砥，助我登临听响泉。满城桃李万千枝，如此风光可入诗。卷耳遍生新雨后，画眉偏叫落花时。兰芽空谷无人问，莎草横塘有梦知。更喜园林消夏处，一枝香玉放山栀。
石阡杂兴·其一
作者：孟继埙
朝代：清

几树修梧荫碧天，时閒一到讼庭前。报衙吏少民无事，喜雨人多岁有年。橘柚送香花作瘴，棕榈如扇叶摇烟。小山直上平于砥，助我登临听响泉。
石阡杂兴·其二
作者：孟继埙
朝代：清

满城桃李万千枝，如此风光可入诗。卷耳遍生新雨后，画眉偏叫落花时。兰芽空谷无人问，莎草横塘有梦知。更喜园林消夏处，一枝香玉放山栀。
幸鲁恭纪
作者：孟贞仁
朝代：清

霭霭鸾旂贲鲁疆，杏坛冬日转曦阳。唐槐阴下千官列，汉柏林边六驭翔。考击钟镛陈古乐，昭回云汉发天章。羹墙后圣亲先圣，一体君师道脉长。
亦园亭联
作者：孟超然
朝代：清
体裁：联

谈性命则先贤之说已多，何似求之践履；学考订则就衰之年无及，不如返诸身心。
作家书
作者：孟超然
朝代：清

勉强报平安，欲书还迟迟。行者马已秣，安得罄其私。寄信谢行人，归去到茅茨。但言颜色好，不异去家时。远游事多端，勿使衰亲疑。送君上马去，我心君应知。
寄闽清陈大章奎
作者：孟超然
朝代：清

方塘鉴明月，余照揽盈襟。苦忆芦中士，相怜河上吟。干将霄汉气，松柏岁寒心。一棹梅溪便，遥情江水深。
应山吊杨忠烈公
作者：孟超然
朝代：清

顾命当年一谏臣，移宫事变早批鳞。愿除曹节扶冲主，能死陈蕃坐党人。北寺一时沈白马，中原他日怆黄巾。封疆门户同澌灭，遗恨空留楚水滨。
秋日游道山石室怀古感旧得诗
作者：孟超然
朝代：清

十二年前此乐群，石床萝径叶纷纷。死生惭负延陵剑，箧笥空存邺下文。山色茫茫看落日，秋阴漠漠但寒云。道山亭即山阳路，邻笛凄清不忍闻。
答客问
作者：孟超然
朝代：清

一入烟萝岁月深，云泥无暇计升沈。笑他姚合饶诗思，除目看来损道心。
越王台
作者：孟超然
朝代：清

岧峣宫殿暮云开，指点东南出霸才。逐鹿天归炎汉去，钓龙人自大江回。千年庙食仍王后，终古英雄起草莱。伏腊鸡豚旧闾里，灵旗莫拂怒涛哀。
奉题恩赠中宪大夫前崇庆州牧常理斋爱吟草
作者：孟邵
朝代：清

挽粟飞刍不顾身，从知报国重儒臣。烟寒昔岭成千古，更有殊恩及后人。岂惟鸿业在文章，大节昭然纪太常。我是蜀人知最悉，至今立像仿桐乡。华表遥遥鹤有灵，忠魂常绕浣花亭。十年几度祠前过，廿六人同重汗青。芳名久已入昭忠，血食千年俎豆崇。职忝奉常襄祀列，每从酾酒挹馀风。
奉题恩赠中宪大夫前崇庆州牧常理斋爱吟草·其一
作者：孟邵
朝代：清

挽粟飞刍不顾身，从知报国重儒臣。烟寒昔岭成千古，更有殊恩及后人。
奉题恩赠中宪大夫前崇庆州牧常理斋爱吟草·其三
作者：孟邵
朝代：清

华表遥遥鹤有灵，忠魂常绕浣花亭。十年几度祠前过，廿六人同重汗青。
奉题恩赠中宪大夫前崇庆州牧常理斋爱吟草·其二
作者：孟邵
朝代：清

岂惟鸿业在文章，大节昭然纪太常。我是蜀人知最悉，至今立像仿桐乡。
奉题恩赠中宪大夫前崇庆州牧常理斋爱吟草·其四
作者：孟邵
朝代：清

芳名久已入昭忠，血食千年俎豆崇。职忝奉常襄祀列，每从酾酒挹馀风。
贺许赓扬五世同堂联
作者：孟鸿光
朝代：清
体裁：联

事祖事父，祖事祖事父，父事祖事父；有子有孙，子有子有孙，孙有子有孙。
一剪梅·暮春
作者：季兰韵
朝代：清

九十春光欲尽天。愁绪今年。更胜前年。依人新燕惹人怜。学语缠绵。学舞翩跹。遣闷还临镜槛边。几幅诗笺。一炷炉烟。无聊终觉口难传。风已萧然。雨又凄然。
东风第一枝·宿雨初晴，春光欲尽，用渼溪调联句
作者：季兰韵
朝代：清

碧酿新寒，香牵旧恨，春痕黯淡如许。怨情密化游丝，杜鹃替人寄语。残红飞尽，但悄忆、东风前度。把泪珠、抛沁香泥，梦里翠阴如雨。烟影瘦、半天弄絮，空自向、画檐暗诉。嫩晴阁住斜阳，倚栏自吟怨句。淡云摇瞑，又细绘、销魂庭宇。甚乱愁、随了春来，不解也随春去。
南楼令·雨夜怀墨香
作者：季兰韵
朝代：清

入夜雨淋浪。风声助势狂。对孤灯、胆怯空房。忆得前宵同听际，浑不是，恁凄凉。酒怕入愁肠。无言黯自伤。且拈毫、消遣更长。怪煞离情吟不尽，吟罢了，又思量。
唐多令·连朝苦雨，情绪无聊，砺之偶填此调，词旨凄婉，倚声和之，即次原韵。
作者：季兰韵
朝代：清

细雨羃寒烟。怀人昼似年。倦抛书、且自闲眠。已自工愁愁未了，又遇此、作愁天。剩冷恋吴绵。孤红瘦可怜。泪珠浓、弹碎云笺。玉笛一声春去也，春恨在、两眉边。
声声慢·春宵独坐，风雨凄然，珧书适因小极，过从话雨未能也，用漱玉调谱此以写幽怀。
作者：季兰韵
朝代：清

萧萧瑟瑟。做弄春寒，相思寄与脆笛。写韵红楼，天样一般遥隔。前宵记曾聚首，转添侬、者番伤别。便算是，再相逢，怎抵断肠时节。此际离愁如织。灯焰小，惺忪欲眠难得。病耗传来，试问有谁怜惜。东风又吹冷雨，打窗纱、助我惨咽。此况味，两地里、青鬓易白。
壶中天·子潇太史复以叔美钱君所画“隐湖偕隐图”嘱题。
作者：季兰韵
朝代：清

尚湖千顷，镜奁光、荡得吟情如许。别有古梅花世界，一笑春无寻处。鹭老吹凉，鱼眠选梦，一叶飘然去。玉台双影，暗香飞上眉宇。还记仙署当年，珊珊佩振，妙奏凌云赋。抛却软红尘十丈，料理天随渔具。写韵楼台，沤波亭馆，一样同圆聚。菱歌四面，紫箫还按新谱。
如梦令·雨夜怀珧书妹
作者：季兰韵
朝代：清

深户绣帘风动。细雨黄昏愁重。忆得送行时，一把泪珠相送。如梦。如梦。只有自家心懂。
捣练子·闻钟
作者：季兰韵
朝代：清

良夜静，碧天空。悄地花阴下绣栊。一念不生尘意绝，数声敲彻月明中。
摸鱼子·题外姑母遗照后，附其幼子遗容共装
作者：季兰韵
朝代：清

问生绡、连番画出，如何画得愁绪。碧云天外秋如水，中有飞仙归路。仙不语。仙已在瑶台，十二珊珊步。披图认取。甚玉镜缘悭，金环梦冷，并作断肠谱。前生恨。只结三年鸳侣。招魂还唱骚赋。未容仙果人间种，也被春风吹去。留且住。空剩了、昙花小影熏香护。零烟断絮。潘鬓已星星，两般■■，付与玉箫诉。
清平乐·偶成
作者：季兰韵
朝代：清

朝来鹊噪。噪得侬烦恼。且把离情吟草草，一幅花笺残稿。无聊独倚阑干。思思想想心酸。尝尽世间愁味，几时泪眼才乾。
清平乐·春分日感怀
作者：季兰韵
朝代：清

伤心难说。往事都鸿雪。痛忆前年生死别。正是落花时节。当时笑语花晨。而今寂历黄昏。泣到眼枯血尽，寻它一缕精魂。
清平乐·春日遣怀
作者：季兰韵
朝代：清

春愁难遣。摇飏东风软。午梦醒来帘不捲。底事新添慵懒。难消脉脉闲情。昼长弄笔窗楹。却被雪衣娘子，花前细听吟声。
点绛唇·瓶菊
作者：季兰韵
朝代：清

折得霜葩，胆瓶插处寒香袭。捲帘风入。秋在枝头惜。几净窗明，点燃真幽绝。重阳节。记曾相觅。犹自无消息。
点绛唇·鸡冠花
作者：季兰韵
朝代：清

一种奇花，素秋浓染胭脂色。岸然高帻。细丽纹如织。五德兼全，笑尔名空得。东方白。不闻声息。悄向霜风立。
菩萨蛮
作者：季兰韵
朝代：清

妒花风雨来何速。空庭一夜埋香玉。惜玉与怜香。愁人欲断肠。断肠非独我。镇日含愁坐。知尔在高楼。如侬一样愁。
蝶恋花·暮春花下
作者：季兰韵
朝代：清

才说春来春便去。百转思量，无计留春住。泪眼问春春不语。匆匆究欲归何处。花谢花开能几许。过了清明，渐渐飞红雨。花却笑人心不悟。青春毕竟谁能驻。
调笑令·春夜与墨香听雨
作者：季兰韵
朝代：清

春雨。春雨。却好洗将愁去。常时声滴庭隅。搅得离人梦无。无梦。无梦。欢喜今宵听共。
貂裘换酒
作者：季兰韵
朝代：清

残绣鸳鸯谱。未模糊、针痕线迹，助侬凄楚。记得当年红窗暇，悄听画眉人语。将一幅、吴绫裁取。谁料罡风摧比翼，忍愁丝怨缕都抛置。未了事，向伊诉。茫茫碧海骖鸾去。问天孙、织残云锦，甚时重补。依旧空箱深深锁，添了啼痕几许。但消受、连番愁绪。夜雨孤灯重展处，寄相思、谱作销魂句。人去也，恨千古。
醉花阴
作者：季兰韵
朝代：清

拥髻闲听终日雨。添得愁如许。泪眼已流乾，不信天心更比、侬心苦。遥想画楼人独处。此际生离绪。慰语莫悲酸，须有相逢时节、情偿补。
醉花阴·送春日大雪竟日，惜春光之已尽，惊岁月之如流，对景怀人，漫填小令以寄珧书。
作者：季兰韵
朝代：清

苦雨声中春已去。春去无寻处。雨惯阻人归，问雨如何难阻、春归路。惜别惜春愁莫诉。并作新词句。不识到明年，相送春时可是、人如故。
采桑子·梦妹
作者：季兰韵
朝代：清

朦胧见妹归欢聚，并坐房栊。细话离悰。握手依依旧日同。鸡声惊醒天将晓，才喜相逢。怎便抛侬。赢得鲛绡泪点浓。
金缕曲·秋夜梦外，醒后感成
作者：季兰韵
朝代：清

秋雨敲窗急。梦惊回、晓钟乍动，残灯将灭。片刻相逢留不住，宛转深情如昔。浑未改、旧时形迹。醒后音容何处去，但赢来、满枕啼痕湿。身世恨，一时集。追思往事心伤绝。痛而今、生诚有怨，死尤无益。祗悔当年侬负约，不合任君轻别。何苦把、孱躯偷活。输与鸳鸯能并命，枉千回百转相忆。心只愿，早同穴。
长相思·寄珧书
作者：季兰韵
朝代：清

赠鲛绡。答鲛绡。两地相思怎样消。将心托寸毫。路迢迢。梦迢迢。一片魂随早晚潮。知君招不招。
高阳台·见杨花感悼仙客
作者：季兰韵
朝代：清

旧梦隋堤，新愁谢砌，和烟细扑帘旌。已苦春归，被伊碎尽春心。吟魂凄共游丝渺，趁东风、自去追寻。认分明。点点香毬，并做啼痕。飘零也似残红样，任无人怜惜，自管离情。散入池塘，倩谁扶起轻盈。化萍纵使还能聚，奈相逢、已是来生。更凄清。待得重圆，记否前因。
前题
作者：季娴
朝代：清

青梅如豆压枝低。淡绿轻红映钓矶。柳花如雪漫天飞。笋初肥。莲叶如钱浮小池。
忆王孙·本意
作者：季娴
朝代：清

花光月色影霏微。阵阵香风拂绣帏。闲倚画屏兰麝郁。夜阑时。塞外双鸿归不归。
月中行·晚步树园
作者：季娴
朝代：清

园林好景夕阳西。花压画桥低。争泥双燕受风欹。点缀暮春时。寂寂长廊无客到，楼台倒影漾方池。无端小婢促归迟。细细点游丝。
白苧·咏鲛绡
作者：季娴
朝代：清

蛟宫里，波纹静，几多姌袅。蕊珠璀璨，六月凉生殿阁。好安排、金针玉户裁云幕。约略渭川漪，琼山碧，是甚纬络。眯眯看去，宛尔晶光错落。记昔年、建章曾荷仙娥托。如昨。就锦霞帔，即今重见，依旧冰蚕乱缚。问线线丝丝，为谁缝却。多情阔别，怕涓涓泪滴，刺残巾角。拂拭殷勤，汗漫红见，数点斑驳。待出深潭，羡奇花软绰。
秋波媚·忆维章夫子
作者：季娴
朝代：清

晴日疏帘暖气浮。春满画堂幽。嫩黄搓柳，淡红含杏，夕照高楼。忆君临发贻佳句，日懒未曾酬。嗔他黄鸟，偏来枝上，陡唤人愁。
关前志别
作者：季开生
朝代：清

罪躯幸得主恩全，饯酒萧条转授鞭。奄普滩平鱼阵浅，句离天阔雁行偏。不辞马骨埋边雪，敢惜牛衣卧塞烟。今日玉关无外内，临歧握手莫潸然。
尚阳堡即事·其一
作者：季开生
朝代：清

草桥跨涧水粼粼，不厌羊裘把钓纶。每愧野人勤给米，久劳邻媪代炊薪。床前见月家园梦，雪后听鸿兄弟情。消浊却怜诗兴浅，三秋不敢忆鲈莼。
尚阳堡即事·其二
作者：季开生
朝代：清

凿冰十丈得泉归，却望千峰白雪围。海岸渔樵生计浅，天涯亲旧过从稀。顽山入屋霜连枕，秃树当门月上衣。穷旅不堪儿女怨，夜添松火敌寒威。
尚阳堡即事口号二首
作者：季开生
朝代：清

新烧悬崖净积莎，远随甲骑渡柴河。虎头在客休投笔，鸡肋从军漫荷戈。骨肉书传辽塞少，林泉话入故园多。边城老将秋霜下，夜半闻笳起自歌。五云长绕旧皇畿，万里孤臣寄翠微。极塞有山皆北向，重边无水不西归。鸡鸣梦讶参朝晚，乌哺心伤进膳违。宁惜茕茕沙雁影，阳回未得入关飞。
尚阳堡即事口号二首·其一
作者：季开生
朝代：清

新烧悬崖净积莎，远随甲骑渡柴河。虎头在客休投笔，鸡肋从军漫荷戈。骨肉书传辽塞少，林泉话入故园多。边城老将秋霜下，夜半闻笳起自歌。
尚阳堡即事口号二首·其二
作者：季开生
朝代：清

五云长绕旧皇畿，万里孤臣寄翠微。极塞有山皆北向，重边无水不西归。鸡鸣梦讶参朝晚，乌哺心伤进膳违。宁惜茕茕沙雁影，阳回未得入关飞。
洗马桥王三侠君
作者：季开生
朝代：清

灵崖北下莽萧萧，旧是单于洗马桥。野槿帖山垂白叶，番河归海逆红潮。共传化日销兵甲，不厌寒星送使轺。万里天书自西出，吟鞭应叹斗牛遥。
送左大来先生葬
作者：季开生
朝代：清

重关不禁旅魂过，梦里看君渡塞河。白日总悲生事少，黄泉翻羡故人多。荒台啼鸟围松柏，废苑寒云锁薜萝。未遂首丘须浅葬，好留枯骨待恩波。
题文玉徐君春游图照
作者：季念诒
朝代：清

君游廛市我邺园，寂处同心莫轾轩。残月晓风思柳岸，黄鹂白酒话桃源。昔年刁斗多调护，此日桑麻纵笑言。矍铄地仙任游戏，醇醪呼取赌芳樽。
苏州府学大堂联
作者：季恩沛
朝代：清
体裁：联

扫雪呼僮，莫认今朝点卯；轰雷请客，都知昨日逢丁。
夜梦亡兄书寄柩前用代酹酒
作者：季振宜
朝代：清

旷野兽铮铮，高山石㠥㠥。金风吹淅淅，白水流瀰瀰。河广激长流，流急岸崩圮。见兄隔彼岸，欲就乏舟舣。遂有济子者，乱流舟若驶。呼兄兄呼弟，相见甚相喜。携持各一手，分明见十指。颜色非平生，无复旧冠履。契阔几多年，别离昨日尔。长跪问我兄，胡为瘦至此。兄云汝不知，我今长已矣。形骸关塞外，日闭黄泉里。青藤缠木棺，寒冰浸骨髓。邻寺聆钟鼓，隔土藉荆杞。天远难逾越，地老瞻岵屺。朋友宿草尽，爷娘四千里。耶喜精神健，娘食无甘旨。三妹又长逝，白发将谁倚。汝嫂目失光，石英觅燕市。从来敬寡嫂，青鸟化童子。莫我儿饥寒，我儿方生齿。我闻泪雨下，长跪不能起。我欲有所启，收泪复长跪。白马真死友，弟曾无钱纸。辽东古战场，贤愚尸积委。鬼强射虎俦，兄弱雕虫士。一唱和者稀，笔砚杂弓矢。磷火连破冢，托足兄焉恃。兄云汝不知，夜台无晓理。偷儿盗青毡，魂凭乌皮几。沽酒邀修文，冉冉荒烟水。欲行我自行，欲止我自止。圣人复我官，旅榇归桑梓。所遗七八口，汝当速经纪。寄语掌史官，慎勿挂青史。我闻泪下雨，长跪但唯唯。唯唯更凄凄，得毋我亦死。
沧州古刹
作者：季振宜
朝代：清

齿齿鱼鳞泊客船，浮图倒影水渊渊。嘶风老马斜阳里，茹菜穷僧古佛前。宦海于今非故我，情田何处问诸天。新声一夜江南笛，落尽明霞月又圆。
潼关有感
作者：季振宜
朝代：清

兴亡非一代，形胜览层楼。渭水千年浊，秦山万里秋。豺狼互吞噬，盗贼化王侯。邮置无馀马，皇华不肯休。
赠白门丁继之
作者：季振宜
朝代：清

夜夜金陵梦所思，君今犹是故栖枝。杯传烛影人如玉，柳罥波光月似规。白发遗民翻旧谱，乌衣年少唱新诗。繁华摇落秋无限，木老烟寒总不知。
曩昔
作者：季步騧
朝代：清

痛饮豪吟怀曩昔，只今高兴总萧然。笙歌漫记欢娱处，朋好皆非少壮年。酒量浅于经旱濑，诗情疏似后秋蝉。抛书独向阶前立，闲看晴云荡碧天。
秋
作者：季步騧
朝代：清

万物皆欲静，节其繁与浮。枯藤悬败壁，野水打孤洲。竹座如僧对，家居似客游。重阳风雨近，老此一村秋。
秋夜
作者：季步騧
朝代：清

屋角隐晴月，雨叶含金光。空堂虚无人，蟋蟀鸣长廊。露草委砌乱，竹风虚檐凉。秋色已不浅，菊英犹未芳。美人惜时景，深夜徒慨慷。搔首久延伫，薄寒生衣裳。深意不可道，谁能慰中肠。安得骑黄鹄，相携游巫阳。
秋晚饮钟五柳园林子孟限韵
作者：季步騧
朝代：清

时事薄黄虞，糟丘聊与娱。秋花成密幄，夜席负高嵎。妄梦如惊柝，词名已滥竽。殷勤今夕酒，为尔滞行軥。
送戴知仲先生还休宁
作者：季步騧
朝代：清

一种铸人心，殷勤忘耄耋。微言证未莹，乃作两乡别。秋花伴还辕，红叶缀山嵲。去来无心云，即境亦可悦。小子澹尘缘，游怀半生结。力耕待儿长，访道识英杰。追随白岳巅，茹芝玩松雪。
闭户
作者：季步騧
朝代：清

黄金闲不得，白发自然侵。机浅藏山固，交穷见道深。虽无投辖客，却遂著书心。惟与家童约，僧来月下吟。
十一月五日登岱至对松山
作者：季芝昌
朝代：清

泰山之龙跨东海，造化钟灵溯真宰。我来眺海复登山，天下奇观此焉在。朔风几日吹飞沙，简书期促心咨嗟。岱神默祷辄有应，今朝不遣纤尘遮。初寻红门便腰脚，停舆小憩壶天阁。大夫松岂是秦封，到此方成好丘壑。冷泉犹泻白琼瑶，仄径刚横红略彴。千盘峭壁对松山，阴吼涛声上巢鹤。南天门近咫尺耳，西日回看瞬将落，未须供张烦主人，跻顶且教留后约。兹山卅里高莫高，兹游短晷谁能豪。作诗寄语入山者，未成一篑功徒劳。
后对酒
作者：季芝昌
朝代：清

羲之罢会稽，隘量为怀祖。责子愧坦之，语颇近迁怒。一篇誓墓文，止增饰辞苦。二尊尚可欺，窃笑到童竖。丈夫进退间，磊落披胸府。鸿鹄志云霄，燕雀安足数。淮阴亦褊衷，鞅鞅羞哙伍。窃鈇意邻子，认履还乡人。积疑固生暗，矫情亦失真。人事日相嬲，风中无停轮。吾心纵如枰，铢两难使均。平阳昔入相，日夜但饱醇。宾客欲有言，醉去无所陈。浊醪信妙理，清静完吾淳。新息以功显，不朽兼立言。为贵可使贱，惜与梁窦论。终缘拜床下，遂起珠犀冤。观物亮为察，省已智犹昏。平生少游语，念之如春温。毒雾薰浪泊，何如守田园。请诵《大人传》，一笑虱处裈。
后对酒·其一
作者：季芝昌
朝代：清

羲之罢会稽，隘量为怀祖。责子愧坦之，语颇近迁怒。一篇誓墓文，止增饰辞苦。二尊尚可欺，窃笑到童竖。丈夫进退间，磊落披胸府。鸿鹄志云霄，燕雀安足数。淮阴亦褊衷，鞅鞅羞哙伍。
后对酒·其三
作者：季芝昌
朝代：清

新息以功显，不朽兼立言。为贵可使贱，惜与梁窦论。终缘拜床下，遂起珠犀冤。观物亮为察，省已智犹昏。平生少游语，念之如春温。毒雾薰浪泊，何如守田园。请诵《大人传》，一笑虱处裈。
后对酒·其二
作者：季芝昌
朝代：清

窃鈇意邻子，认履还乡人。积疑固生暗，矫情亦失真。人事日相嬲，风中无停轮。吾心纵如枰，铢两难使均。平阳昔入相，日夜但饱醇。宾客欲有言，醉去无所陈。浊醪信妙理，清静完吾淳。
宗伯奎玉庭师以承晖园纪恩诗见示敬赋二律奉呈
作者：季芝昌
朝代：清

春晖仍许近宸晖，如此园亭遇亦稀。汉代韦平有堂构，唐家坏颋共枢机。雕梁旧燕来重贺，乔木新莺喜惯飞。省识君恩深似海，先教合浦返珠玑。早朝才罢即循陔，鱼鸟犹欣杖履来。依旧横床满簪笏，从知留地起楼台。飞泉叠石酬心赏，垂柳高梧问手栽。得傍师门经两世，几能日涉许追陪。
宗伯奎玉庭师以承晖园纪恩诗见示敬赋二律奉呈·其一
作者：季芝昌
朝代：清

春晖仍许近宸晖，如此园亭遇亦稀。汉代韦平有堂构，唐家坏颋共枢机。雕梁旧燕来重贺，乔木新莺喜惯飞。省识君恩深似海，先教合浦返珠玑。
宗伯奎玉庭师以承晖园纪恩诗见示敬赋二律奉呈·其二
作者：季芝昌
朝代：清

早朝才罢即循陔，鱼鸟犹欣杖履来。依旧横床满簪笏，从知留地起楼台。飞泉叠石酬心赏，垂柳高梧问手栽。得傍师门经两世，几能日涉许追陪。
对酒
作者：季芝昌
朝代：清

诸葛耕南阳，有四十五顷。生不尺寸增，死不恩泽请。谨慎蒙主知，感激效驰骋。衣食无赢财，臣范宜共省。廿年耗官仓，节缩获禾秉。丰岁甘薄收，粗粝已多幸。仰惭古人贤，躬未锄荒梗。勤力谢农夫，子孙世同井。寒鱼潜冻水，自乐渊潭深。临水投饼饵，惊鳞乳浮沈。得食良足喜，吞钩问何心。不如依密藻，免使冰棱侵。龙门起春浪，一跃轻千寻。
对酒·其一
作者：季芝昌
朝代：清

诸葛耕南阳，有四十五顷。生不尺寸增，死不恩泽请。谨慎蒙主知，感激效驰骋。衣食无赢财，臣范宜共省。廿年耗官仓，节缩获禾秉。丰岁甘薄收，粗粝已多幸。仰惭古人贤，躬未锄荒梗。勤力谢农夫，子孙世同井。
对酒·其二
作者：季芝昌
朝代：清

寒鱼潜冻水，自乐渊潭深。临水投饼饵，惊鳞乳浮沈。得食良足喜，吞钩问何心。不如依密藻，免使冰棱侵。龙门起春浪，一跃轻千寻。
蓬莱阁观海
作者：季芝昌
朝代：清

斗室不悬五岳图，尺水不容万斛橹。半生劳劳走尘土，眼界局促心郁纡。我家恰送江入海，一角未许窥全模。今朝放眼向海若，浮天际地无方隅。晴光照耀闪金碧，大竹小竹擎盘珠。老龙翻鳞起骤雨，沙门杳霭云模糊。晨霞暮烟各殊状，百怪变化才须臾。东连朝鲜北辽沈，浪舶点点飞鹥凫。奇观如此得未有，径思饱泛十幅蒲。徒夸蜃市小楼阁，如以蠡测良区区。天风吹我登三壶，玉扃金阙神仙都。琴声乍听伯牙弄，锦样艳说鲛人铺。袖中携石偶然耳，至今文采祠髯苏。矶头问取钓鳌客，不知入网谁珊瑚。
腊月同友寻梅道上登天秀岩和薛中丞叶太傅刻石原韵
作者：季麒光
朝代：清

此日閒寻最上峰，几盘苍藓隐芙蓉。呼僧细读云边字，忏佛重陈海外踪。当岭夕阳千树合，匝城烟火万家封。自怜尘迹多潦倒，消息江梅已早逢。由来胜迹重名公，山水文章自不同。近接凌霄惟片石，遥窥苍海只长虹。暮烟多处层峦好，寒叶疏时落照空。少保祠前云历历，松声不逐怒潮东。
腊月同友寻梅道上登天秀岩和薛中丞叶太傅刻石原韵·其一
作者：季麒光
朝代：清

此日閒寻最上峰，几盘苍藓隐芙蓉。呼僧细读云边字，忏佛重陈海外踪。当岭夕阳千树合，匝城烟火万家封。自怜尘迹多潦倒，消息江梅已早逢。
腊月同友寻梅道上登天秀岩和薛中丞叶太傅刻石原韵·其二
作者：季麒光
朝代：清

由来胜迹重名公，山水文章自不同。近接凌霄惟片石，遥窥苍海只长虹。暮烟多处层峦好，寒叶疏时落照空。少保祠前云历历，松声不逐怒潮东。
视事诸罗
作者：季麒光
朝代：清

西风轻拂使臣车，谕蜀相如旧有书。细译番音诚异域，喜看野俗尚皇初。自来穷海无飞雁，从此荒村有市鱼。漫向空天长倚望，黄云晚日接扶馀。
题天妃宫
作者：季麒光
朝代：清

补天五色漫称祥，谁向岐阳祝瓣香。几见平成踰大海，自知感应绕重洋。遐方俎豆尊灵远，圣代丝纶礼数庄。是处歌恩欣此日，风声潮影共趋跄。
丙寅正月四日集陈园公锻圃偕王山长赋
作者：孫耕寬
朝代：清
体裁：古风

岭海多炎威，终冬百卉滋。荣瘁固常理，而乃独迷离。良无冰与雪，安得不纷披。春寒忽以肃，凛烈沁心脾。天道渺难信，执义守襟期。良夜欣宴赏，高会独忘疲。智愚岂有术，兹理察如丝。小人玩细娱，君子怀明夷。立德不在小，慎此白日驰。寒暄迭四序，悟者仅盈卮。素心诚有托，永怀商山芝。高山不可寻，转侧如轮輹。本无婴物心，所期在幽独。开轩肃宾侣，献酬浮蚁绿。饮醇乃适志，不必杯行促。庭树发鲜花，结根挺岩谷。古干郁且蟠，振采异繁缛。大抵天地间，杜机成芳淑。纷纷各自媚，贵文而贱朴。良无金石固，见耻鸿与鹄。古来肥遁者，畏垒高卜筑。眷我同心友，亮节各如竹。修竹荫华池，清阴接云表。不与凡卉争，经霜独矫矫。伶伦识其音，宫为黄钟肇。德晖千仞下，结实等瑶草。数斛充臼杵，安用游三岛。彼美此中居，其颜姣以好。道广无杂宾，庭轨何须扫。落叶煮清泉，典籍恣搜讨。驱车一再过，湛然乐深窅。相视各忘言，命酒不知晓。谅无诡随趋，遑计拙与巧。
送王怀人归汉阳寄张素先孟天友
作者：孫耕寬
朝代：清
体裁：七言律诗

芳郊碧草正萋萋，落日河梁手重携。词客高吟《青雀舫》，楚人齐唱《白铜鞮》。城边树色连樊口，江上花明满大堤。十载故交零落尽，因君为访鹿门西。
送陆季冲之任郁林
作者：孫耕寬
朝代：清
体裁：七言律诗

骅骝烁电本空群，岭外梅花正俟君。地近苍梧常带雨，天连勾漏半飞云。莫辞椰酒蛮中异，更有芦笙马上闻。此去不须愁薄宦，故人还是沈休文。
重修西湖
作者：宁世发
朝代：清
体裁：七言律诗

旧闻西子西湖色，淡沲春妆今复还。十顷溶溶都是水，双亭矗矗拟为山。桃花岸满如屏障，杨柳丛深列翠环。盛世游观堪解愠，人同鱼鸟共幽闲。
寿诗
作者：宁世福
朝代：清

箕畴五福首言寿，有德乃为天所授。福善祸淫理自公，无偏薄亦无偏厚。秦皇汉武好神仙，皆望遐龄亿万年。浮海童男空自去，西飞青雀未闻旋。舜年百十载史笔，文王九十尚有七。莫非至诚能感神，身逢康强子孙吉。津邑李君甫子香，壮年早被举于乡。昆季后先皆竞爽，俨比燕山五桂芳。先生初仕入户部，政治得失资干补。惟因家政夙操劳，繁剧不堪任辛苦。从兹不再上公车，归隐津城赋闲居。约法订成保里甲，收回路政利乡闾。津埠五方人杂处，疾病饥寒向谁语。先生救济具热诚，慈善诸会一时举。庚子拳匪倡乱端，环津一带受摧残。诸凡胥赖维持力，遐迩商民庆乂安。先生善举浑无数，年届古稀值初度。阖郡亲朋共仰瞻，咸愿登堂申祝露。仆与先生交最深，金兰臭味契同心。惟惭谫陋无文藻，聊缀俚词抒素忱。
颂臣姻兄先生六秩荣庆
作者：宁奎章
朝代：清

龄周甲箓跻强康，仁寿传来喜杖乡。掌故能通侪伏胜，年华正富轶冯唐。荣封都护酬庸盛，品重瀛寰姓字香。更幸称觞元夜近，千家灯火烛无疆。
过节义溪
作者：宁时
朝代：清
体裁：古风

溪名节义溪，节义人何代。碑字有无间，潺潺流水在。嘉名久已付溪流，留得溪声为感慨。人生谁似水多情，驱车有泪空盈带。
过九江
作者：宁楷
朝代：清

琵琶亭外好风催，十幅蒲帆快溯洄。春水倒流三峡去，夕阳斜渡九江来。小孤翠黛波心出，彭泽烟光镜里开。眼底不知今古异，灌婴陶侃自多才。
黄陵庙
作者：宁楷
朝代：清

目断重华竟不回，鹧鸪声入远江哀。暮云祇傍苍梧宿，春水还疑沩汭来。泪竹岂愁秦帝火，巫歌曾借楚卿才。更堪鼓罢凄清瑟，风雨萧萧两岸苔。
登吴山同郭耕梅
作者：宁熙朝
朝代：清

吴山第一峰头立，倒卷天风却上吹。左界江潮惊万瓦，西横湖翠扑双眉。何年鹤化丁仙骨，终古鹃啼伍相祠。城郭不须怀旧咏，白云散尽万松枝。
荻港
作者：宁熙朝
朝代：清

帆与鸟争飞，日行五百里。用风不可竭，快意且须止。来日岂无风，再行未晚耳。荻港山色佳，人家枕流水。忽惊幽谷人，绝胜苎萝美。地僻况家微，重聘焉到此。我亦待嫁身，自嫁素所鄙。展转五更头，又报顺风起。
题东皋草堂
作者：宁谦
朝代：清
体裁：五言律诗

林破远山在，沙迁曲水来。献酬新洒扫，俯仰旧亭台。未尽晴飞絮，仍多雨熟梅。能令幽兴发，自觉道心开。
赋得银釭画烛照湖明
作者：宁骧
朝代：清
体裁：七言律诗

良宵秉烛向湖滨，为爱湖光晚更新。皎皎平波开玉镜，荧荧曲岸绕朱轮。影迷宿鸟移枝早，光引潜鱼呷浪频。不是赤城霞迸起，何须伫立复凝神。
丁丑春日过巨昧水将之郡城
作者：安䈯
朝代：清

耿侯遗迹在，怀古溯潺湲。春浪沙纹浅，耕花战血斑。鞭丝垂夕照，马首向青山。眼底千峰出，朝来好共攀。
寒食即事
作者：安䈯
朝代：清

风吹淡荡酒颜消，斜日迟迟上柳条。薄暖园林芳草地，杏花影里坐吹箫。
戊寅正月六日再至朐城
作者：安䈯
朝代：清

去岁归时雪没腰，重来残雪未全消。东风委粟城边路，春水溶溶上板桥。
过杏山岭
作者：安䈯
朝代：清

板桥回渚岸，寒水自潺潺。暮雪三家市，孤城四面山。地仍伯氏邑，险控穆陵关。匹马行吟到，千峰万壑间。
和啸石仲兄下帷罨画楼二首·其一
作者：安伟
朝代：清
体裁：五言律诗

敢斗鲛人织，应收李白机。有心培玉树，何幸近书帷。珠玉谈中吐，云烟笔底挥。好教王谢燕，仍傍画楼飞。
和啸石仲兄下帷罨画楼二首·其二
作者：安伟
朝代：清
体裁：五言律诗

照水梅花发，楼高得小溪。白云居士卧，罨画古人题。墨洒凌云笔，鸿留印雪泥。青青窗外竹，好共阿咸栖。
祝司马春堂表兄六十生日
作者：安伟
朝代：清
体裁：五言排律

小春春酒熟，介寿寿筵开。案举齐眉孟，觞飞舞彩莱。椒花新献颂，柏叶始浮杯。仙室红霞满，函关紫气来。三星辉阆苑，八洞耸瑶台。共把钧天乐，为君奏一回。
题余芳谷左右修竹图
作者：安伟
朝代：清
体裁：五言律诗

爱竹能留客，无君不可居。相亲思德茂，得意左心虚。坐啸谐清韵，行吟动翠裾。请看佳士照，左右尽林于。
和丁雪亭菊花二首·其一
作者：安全
朝代：清
体裁：七言律诗

东篱菊绽暗飞香，游目浑忘径就荒。好洁自成真隐逸，遭时何暇计炎凉。幽辉独耀三秋月，冷艳常融五夜霜。风雨满城情莫遣，赖渠相对过重阳。
和丁雪亭菊花二首·其二
作者：安全
朝代：清
体裁：七言律诗

独战西风未肯和，不随衰草萎山坡。笼烟望去情无限，冒雨开来趣若何。傲骨难消知己少，芳心尽展益人多。试看晚节香偏远，老圃还应百遍过。
水居怀古
作者：安全
朝代：清
体裁：古风

探幽溯漆湖，满目烟波渺。高子此卜居，绿水重重绕。缅想正襟坐，帘卷五湖淼。悠然意有会，户外无人晓。曾无卉木留，寒云积空杳。低徊澹夕阳，堤畔鸣沙鸟。
游胶山即赋长句
作者：安全
朝代：清
体裁：古风

胶山流览兴何如，曾访山中旧景无。料想纪游诗必富，敢掬胜迹效吴歈。两峰耸时恰相对，白云飞去黄云在。东湾萋萋草际天，西瞻磊磊石应拜。蜿蜒龙腿接凤凰，凤凰常伏龙亦藏。红叶满山飘不定，龙凤遍体呈文章。山行自北得幽胜，古木疏篁绕石蹬。桥锁香花供冶游，坞藏碎石足持赠。梵王宫殿忆当年，唐宋名流吟咏传。环翠上方两不见，一丛榛莽敛残烟。秋老青梧翠叶亸，黄菊欺霜野香播。金牛有迹牧童眠，石马无声樵叟坐。俯仰岩阿感古今，流连光景漫沉吟。侍郎废墓寒云聚，丞相荒祠夕照阴。窦乳涓涓注石罅，色清味美人争讶。宋时翁挺尝品之，九龙中泠乃其亚。枫叶芦花飘暮秋，幽崖潭水碧于油。当年砺剑人何在，今日临池石尚留。
登上方山望太湖
作者：安全
朝代：清
体裁：古风

舍舟策杖陟高棱，石道迂回卧古藤。仰望浮屠高十丈，楞伽古刹何宏敞。如蚁游人塞道来，危级肩摩不容上。逍遥容与度云关，绝顶巍峨耸黛鬟。极目五湖千里白，浪中历历见青山。垂丝画舫堤边飏，破浪弋船湖上放。怅惆长风未得乘，苍茫烟水空遥望。斜阳返照彻山隅，万顷烟波入画图。安得范蠡逢泽畔，扁舟欸乃共归湖。
秋兴四首·其一
作者：安全
朝代：清
体裁：七言律诗

桂树扶疏挂晚晖，西风披拂渐希微。山无定翠云初起，院有残花蝶自飞。投笔班生豪气在，弃繻终子壮心违。江东此际归张翰，满目烟波鲙正肥。
秋兴四首·其三
作者：安全
朝代：清
体裁：七言律诗

雨洗环庐十二山，遥瞻烟树有无间。夕阳深院禅惊梦，斜月长空雁度关。验气亦知摧碧草，闻声徒恨改朱颜。生涯冷澹唯搔首，漫道门多玉笥班。
秋兴四首·其二
作者：安全
朝代：清
体裁：七言律诗

伊周勋业一围棋，局半难收只自悲。五世贻谋穷此日，两京拜爵复何时。众香阁下红兰歇，罨画楼中玉兔驰。风过紫薇花欲动，倚阑凝睇倍愁思。
秋兴四首·其四
作者：安全
朝代：清
体裁：七言律诗

湿云带雨压楼头，落叶飘风满院秋。往事闲追成幻梦，故人不见倍牢愁。蘧蘧易认园中蝶，渺渺难驯海上鸥。把酒倚窗聊拨闷，遥闻玉笛按凉州。
秋郊晚眺
作者：安全
朝代：清
体裁：七言律诗

禾黍郊原已尽删，携筇蹊径亦宽闲。月澄暗水无低岸，云度前村不碍山。烟外牧童横笛起，溪边渔妇带罾还。临岐归去频回首，领取诗情落照间。
第二泉
作者：安全
朝代：清
体裁：古风

湖边九龙蟠，灵液泻龙腹。石罅是谁浚，一泓千载蓄。秋晚滴螭吻，清响拟琴筑。春晓泛岩花，碧空云影蹙。陆子一品题，俗人散污渎。瓶罂终古汲，源深水常绿。或称气若兰，惑羡滑如玉。堪笑饷中书，绝不厌更仆。幽人隐山中，清宵带月掬。拾叶煮松间，一啜赤牙馥。寄语试泉人，尤宜致一斛。
读信陵君传
作者：安全
朝代：清
体裁：七言律诗

信陵上客重侯生，大义何如毛薛明。不请宠姬能授印，无伤宿将可驱兵。败秦快举千秋慕，救魏奇功一语成。独惜博徒终自匿，但传处士不留名。
中秋漫兴
作者：安兴孝
朝代：清
体裁：五言律诗

空庭如积水，树影入帘明。月浸千山冷，风涵万籁清。酒醒人未睡，夜静雁初鸣。寂历多秋思，谁能共此情。
夏日过西园访员峤侄留饮竹下
作者：安兴孝
朝代：清
体裁：七言律诗

双扉昼掩薜萝深，一榻清风太古心。虎耳草齐云覆径，龙孙箨落玉成林。不辞斗酒逢知己，闲听幽禽送好音。醉里呼童茶熟候，懒依苔石倦登临。
庚戌元旦
作者：安兴孝
朝代：清
体裁：七言律诗

曙色初分日影迟，衣冠独效古人仪。聊将柏子编新户，闲看梅花发旧枝。扫去寒威凭榾柮，送来春意是酴醾。山中无事开时意，但觉和风自解颐。
春夕言怀寄故里诸君
作者：安兴孝
朝代：清
体裁：七言律诗

春风孤馆已忘名，伴我萧然只短檠。一卷书残成一笑，三杯酒醉恰三更。虚窗月影听鸡唱，故园梅花入梦清。寄语同人归未得，试看晴日柳烟轻。
白鸽峰访鹤逸上人
作者：安兴孝
朝代：清
体裁：七言律诗

跻攀鸟道石嶙峋，守户曾闻白鹿驯。泉落洞门空涧冷，风来谷口小庵春。窗含湖水孤帆影，炉拥茶烟野画频。遁迹远公仍送客，虎溪何日再逡巡。
立夏日坐雨城南草堂与顾商岩分韵
作者：安兴孝
朝代：清
体裁：七言律诗

一帘风雨送春归，树色临窗映旧帷。蜂蹴花须红渐寿，燕穿芳径绿初肥。情多不觉繁霜鬓，性懒长教掩竹扉。相对岂堪愁里过，陶然共醉可忘机。
费翁新筑潭西小翠楼
作者：安兴孝
朝代：清
体裁：七言律诗

笑傲已空裘马兴，归来重理旧园林。一庭松菊秋将老，三径烟萝客费寻。野色远连高士榻，逸情如见古人心。樵苏共侣斜阳外，结就溪边小翠深。
赠别木堂禅兄
作者：安兴孝
朝代：清
体裁：五言律诗

破衲随云补，寻山任履穿。锡飞芳草岸，杯度夕阳天。万法原无著，孤踪听有缘。岭梅初放后，野鹤自飘然。
送孟公长兄北游二首·其一
作者：安兴孝
朝代：清
体裁：七言律诗

河桥分手片帆秋，把酒长歌送远游。雁自南来人北去，日从西下水东流。关山杳杳连衰草，风雨潇潇冷敝裘。遇世有才冯倚马，放怀莫起故园愁。
送孟公长兄北游二首·其二
作者：安兴孝
朝代：清
体裁：七言律诗

云水天涯汗漫游，高情何必羡封侯。一囊书剑关山月，满箧诗篇风雨州。莫忘江南增旅恨，且从冀北散闲愁。相逢若得投交处，好寄鳞鸿慰远眸。
雪夜山居感怀
作者：安兴孝
朝代：清
体裁：七言律诗

逋仙去后孤山寂，翩翩随风到草堂。雪色渐消云黯淡，冷香犹在月苍茫。陇头惜别愁千种，纸帐空留影半床。梦觉罗浮人是否，芳魂已点寿阳妆。
和唐亦亭访高子水居韵
作者：安吉
朝代：清
体裁：七言律诗

陈迹荒凉谁阐幽，那堪重问水居楼。留题先子曾书额，放逐孤臣此写忧。常向家山藏曲蠖，不将吾道付浮鸥。汨罗千古同遗悒，剩有青青杜若洲。
咏怀二首·其一
作者：安吉
朝代：清
体裁：古风

人生不如石，静默得自如。林泉忘饥渴，天地为蓬庐。点头听说法，守介耽幽居。偶触片云起，膏雨遍海隅。
咏怀二首·其二
作者：安吉
朝代：清
体裁：古风

青青淇园竹，雪霜不能侵。干云挺直节，溽暑生秋阴。结实邀丹凤，待月调素琴。忽为斗筲用，披枝伤起心。呜呼斗筲非其任，愿为樊篱卫竹林。春雷美箭长森森，配以繁弱镞以金，作贡王国威八纮。
咏怀四首·其一
作者：安吉
朝代：清
体裁：七言绝句

蓬莱丹诀有真传，骨相红尘谁是仙。漫说卢生能学道，黄粱未熟正酣眠。
咏怀四首·其三
作者：安吉
朝代：清
体裁：七言绝句

堪笑庄生与俗投，任人呼马又呼牛。骥黄骍角由天产，岂为盐车牧笛谋。
咏怀四首·其二
作者：安吉
朝代：清
体裁：七言绝句

中秋共赏月娟娟，安得金波夜夜圆。我羡夕阳寅饯后，一钩初挂碧云天。
咏怀四首·其四
作者：安吉
朝代：清
体裁：七言绝句

欲写天书奉玉皇，双悬日月借黎光。千金一刻春难买，付与斯文著作郎。
庚戌下第就沈阳陈监掣洪绪聘出山海关用杜少陵秋兴八首韵·其一
作者：安吉
朝代：清
体裁：七言律诗

惊凤翱翔满禁林，珊瑚玉树自森森。辽阳雀去千山远，关塞云深九夏阴。何事容台吟好韵，独来茅店念同心。庭闱江国思游子，犹记当年赋捣砧。
庚戌下第就沈阳陈监掣洪绪聘出山海关用杜少陵秋兴八首韵·其七
作者：安吉
朝代：清
体裁：七言律诗

千岩万壑出天功，环绕神京山海中。丰镐旧都多雨露，寝陵王气护雷风。众生辽水初冬黑，日出柏桑残夜红。此地令威仙迹在，我来不见旧仙翁。
庚戌下第就沈阳陈监掣洪绪聘出山海关用杜少陵秋兴八首韵·其三
作者：安吉
朝代：清
体裁：七言律诗

偶逢雨霁放朝晖，鞭策泥途马力微。无数好山烟雾锁，一行官道水云飞。舟车尺地行程改，表葛崇朝月令违。总有土宜人不识，石田峰顶稻粱肥。
庚戌下第就沈阳陈监掣洪绪聘出山海关用杜少陵秋兴八首韵·其二
作者：安吉
朝代：清
体裁：七言律诗

东复东来驿路斜，雄关遥界两京华。人无缩地长房术，车作浮天博望槎。夜月明时听夜柝，秋风起处响秋笳。园书日日经河洛，吐尽游鱼碎玉花。
庚戌下第就沈阳陈监掣洪绪聘出山海关用杜少陵秋兴八首韵·其五
作者：安吉
朝代：清
体裁：七言律诗

冒雨驱车登首山，可琴亭在绿萝闲。泉流乙字峰千折，胜据三边第一关。风水松声齐入耳，海天山色总开颜。文章周览多奇气，想见龙门列二班。
庚戌下第就沈阳陈监掣洪绪聘出山海关用杜少陵秋兴八首韵·其八
作者：安吉
朝代：清
体裁：七言律诗

奉天城廓自逶迤，荡荡平平远险陂。圣寿八旬调玉烛，欢呼万岁半金枝。怀人日下音书隔，去雁江南节序移。西望长安似乡国，茫茫海立复云垂。
庚戌下第就沈阳陈监掣洪绪聘出山海关用杜少陵秋兴八首韵·其六
作者：安吉
朝代：清
体裁：七言律诗

长城入海跨潮头，澄海楼高正立秋。风动岛夷俱向化，天空仙峤不知愁。御诗挥洒惊龙象，大地浮沉似水鸥。欲赴磻溪借芳饵，巨鳌衔钓跃皇州。
庚戌下第就沈阳陈监掣洪绪聘出山海关用杜少陵秋兴八首韵·其四
作者：安吉
朝代：清
体裁：七言律诗

思量往事总残棋，行路闲关岂足悲。孤行有城余古迹，临榆设险到今时。乾坤一统通中外，秋夏长途尽骋驰。不管天涯遥与近，沽来苦酒了乡思。
校刊光禄我素公集纪事赠惠生族兄二首·其一
作者：安吉
朝代：清
体裁：七言律诗

江南理学旧名家，富贵浮云未足夸。手泽传心书数卷，牙章衍祚惠无涯。林芝瑞秀参成色，丹桂祥开五月花。感慨余芬非往日，秋来依旧发英华。
校刊光禄我素公集纪事赠惠生族兄二首·其二
作者：安吉
朝代：清
体裁：七言律诗

东林谈道西林隐，数典常嗟不嗣音。清秩两京留史传，齐名七子剩歌吟。弇山记蚀螭虬毁，风树楼虚樵采侵。念祖惟兄意犹切，好培兰玉继缨簪。
甲子中秋
作者：安吉
朝代：清
体裁：七言律诗

羁身姑孰又中秋，薄命还邀天地留。去秽凭霜除野草，洗心随月映江流。静观宿鸟栖庭树，细数更筹点鼓楼。夜夜星河明卧榻，今宵景色倍清幽。
甲寅南还
作者：安吉
朝代：清
体裁：七言律诗

千茎黑发堕京尘，病体还留见老亲。幸慰倚庐归海角，愧将啜茗当山珍。家无长物人逾健，野有清泉酿更醇。从此名心淡如水，东风吹绿满池春。
哑泉
作者：安国永
朝代：清
体裁：五言排律

利渴遑思害，惕然古哑泉。阿谁曾一误，何代又重湮。案既失声断，戒非流口偏。无弦琴坐对，解语鸟飞还。堪疗笑中剑，不生舌上莲。别愁甘饮者，贪水益垂涎。
哑泉限聋字
作者：安国永
朝代：清
体裁：七言绝句

砺水何能舌剑雄，贪泉如误真辞穷。世间那复金人口，社酒纷纷且治聋。
马跑泉山居八景 其一 松风挂月
作者：安国永
朝代：清
体裁：七言绝句

松林雨霁月当头，滉漾金波不定流。卷起珠帘相伫望，谁家妆镜未曾收？
马跑泉山居八景 其七 山城古迹
作者：安国永
朝代：清
体裁：七言绝句

危峰隐隐石门斜，二月山城尽草芽。借问主人何处去，一村烟火又谁家？
马跑泉山居八景 其三 林密春鸟
作者：安国永
朝代：清
体裁：七言绝句

晓起黄莺薄暮鹃，声声啼澈翠屏巅。多情欲解禽中语，一路青山送管弦。
马跑泉山居八景 其二 西岭斜阳
作者：安国永
朝代：清
体裁：七言绝句

陡然落日万山低，倒影苍茫望转迷。惟有群鸦贪暮色，飞飞掠过灞陵西。
马跑泉山居八景 其五 天台耸翠
作者：安国永
朝代：清
体裁：七言绝句

天台草木尽凌霄，峭壁苍岩倚泬㵳。会得此身登绝巘，人间那复问渔樵。
马跑泉山居八景 其八 玉峡飞湍
作者：安国永
朝代：清
体裁：七言绝句

巉岩险绝势崔巍，浩瀚奔流注壑来。洌石喷云声震远，惊涛常吼地中雷。
马跑泉山居八景 其六 石洞来仙
作者：安国永
朝代：清
体裁：七言绝句

阖辟乾坤一洞开，清幽不减小蓬莱。仙源未许红尘到，惟有白云任去来。
马跑泉山居八景 其四 池沼松篁
作者：安国永
朝代：清
体裁：七言绝句

半亩池塘清且漪，松篁掩映水之湄。绿波苍翠浓于染，几度临风未忍离。
丁丑冬至有感
作者：安定
朝代：清
体裁：七言律诗

懒逐羊扬道阻修，命逢磨蝎更须休。非无蕉鹿三更梦，尽付莲池五笔勾。封酒欣同知己会，敲诗直与古人谋。胸中垒块消融尽，肩上穷来不着愁。
九日登胶山绝顶十首·其一
作者：安定
朝代：清
体裁：七言绝句

放浪秋怀九日中，欲携长剑倚崆峒。一声铁笛惊天籁，吹出龙山落帽风。
九日登胶山绝顶十首·其七
作者：安定
朝代：清
体裁：七言绝句

千竿修竹出篱梢，卧听僧窗碧玉敲。恼却诗翁谈韵事，顿将诗兴一时抛。
九日登胶山绝顶十首·其三
作者：安定
朝代：清
体裁：七言绝句

枫林叶落冷吴江，倔强黄花气不降。战捷西风三百阵，迩来消息在南窗。
九日登胶山绝顶十首·其九
作者：安定
朝代：清
体裁：七言绝句

一室乾坤得自由，清香半席篆烟浮。茶知独弈枰长设，琴喜无弦韵自流。
九日登胶山绝顶十首·其二
作者：安定
朝代：清
体裁：七言绝句

登高须上最高峰，直透云关第一重。此处山头高几许，如何留得白云踪。
九日登胶山绝顶十首·其五
作者：安定
朝代：清
体裁：七言绝句

半袭疏篱老树村，数声吠犬过柴门。逢人尽说田禾好，喜见农家笑语温。
九日登胶山绝顶十首·其八
作者：安定
朝代：清
体裁：七言绝句

小山香尽更无香，一树寒烟桔柚黄。吟出落霞秋水句，喜无风雨到重阳。
九日登胶山绝顶十首·其六
作者：安定
朝代：清
体裁：七言绝句

高秋气爽碧天寥，共说今朝胜别朝。归路且逢僧院去，数声鱼磬远相招。
九日登胶山绝顶十首·其十
作者：安定
朝代：清
体裁：七言绝句

小窗一榻自沉吟，犹以披云倚碧岑。今日登山还忆古，古人此日想同今。
九日登胶山绝顶十首·其四
作者：安定
朝代：清
体裁：七言绝句

游兴将阑冷兴新，一声长啸动秋蘋。樵歌隐约林间起，好作登高唱和人。
呵冻墨笔题画菜
作者：安定
朝代：清
体裁：七言律诗

不着丹青妙自传，扶疏忘却画中看。适来老圃情如许，写入新图露未干。冻笔已开生气动，春园犹带晓霜寒。相期好句留风味，长对先生苜蓿盘。
和小补叔莺梭原韵
作者：安定
朝代：清
体裁：七言律诗

巧弄嘤嘤清且娇，先机应在百花桥。织来雾縠风丝细，掷去金梭柳线飘。嫩草如茵铺绿野，落英满地衬红绡。文章拟作经纶手，锦绣韶华胜六朝。
咏荷
作者：安定
朝代：清
体裁：七言律诗

溽暑正炊花自净，荷风微动我初凉。乍迎旭日香浮水，还映晴霞锦满堂。佛法早参莲品净，梦缘空系藕丝长。从今好把灵根种，一点清心问碧苍。
复祭金华公古墓恭纪
作者：安定
朝代：清
体裁：七言律诗

乔木撑青五百年，欣瞻墓复故园前。遐思英爽昭千载，祥发灵芝产九泉。梅里志言凭凿凿，金华世泽庆绵绵。子孙此日蘋蘩荐，不负先人清白传。
寄司马蓝田王阮亭秋柳韵五首·其一
作者：安定
朝代：清
体裁：七言律诗

东风唤醒百花魂，燕子窥篇翠护门。盘髻晓妆浓黛色，渡头新雨涨波痕。千家锦绣姑苏市，七里山塘负郭村。最是江南名胜地，春宵一刻价难论。
寄司马蓝田王阮亭秋柳韵五首·其三
作者：安定
朝代：清
体裁：七言律诗

青鞋布袜暮春衣，野鹤昂维楚也非。过我不嫌筇杖数，慢君殊愧酒杯稀。几经彭羕匡床卧，又见王乔玉舄飞。拟赠新诗壮行色，虽颜终觉两心违。
寄司马蓝田王阮亭秋柳韵五首·其二
作者：安定
朝代：清
体裁：七言律诗

谁识风流两鬓霜，梦境无夜不山塘。暮禽原有相思树，老骥由来不服箱。响屐廊前红粉队，牡丹亭下百花王。名园此日春光遍，文杏争辉碎锦坊。
寄司马蓝田王阮亭秋柳韵五首·其五
作者：安定
朝代：清
体裁：七言律诗

欲催词客动诗魂，巧运风巾班匠门。出谷已鸣求友韵，登山重约印苔痕。年忘少长参同契，水抱东西共一村。今日骚坛推老将，双柑斗酒对君论。
寄司马蓝田王阮亭秋柳韵五首·其四
作者：安定
朝代：清
体裁：七言律诗

欲别低徊信可怜，望中云树草寒烟。片帆飞去情何急，南国悠游身自绵。如意花逢无事客，长庚星照太平年。遥知别后春风满，大半先生杖履边。
散步堠村看桃花次孙旭堂韵
作者：安定
朝代：清
体裁：七言律诗

前度刘郎来未迟，却嫌庄蝶梦魂痴。一村花护编茆屋，半面妆窥夹竹枝。艳艳桃花诗起兴，融融春色酒相宜。郫筒谁织风流韵，把盏重吟幼妇词。
无花果
作者：安定
朝代：清
体裁：七言律诗

推情不入世浮华，百卉多妍莫漫夸。果熟人间桃少核，味同海上枣如瓜。已空色相无花吐，为怕烟尘留叶遮。一种禅机清熟脑，婆娑窗外碧笼纱。
清明
作者：安定
朝代：清
体裁：七言律诗

未裁白纻换初衣，浪逐清明蛱蝶飞。万井新烟寒食过，半山斜日白云归。物情到眼含生意，逸兴随时任化机。门外一溪添绿涨，主人曾拭钓鱼矶。
玉兰
作者：安定
朝代：清
体裁：七言律诗

玉佩参差夜有光，姗姗情似舞霓裳。刻成造物玲珑手，绝胜梅花浅淡妆。姑射仙人冰作骨，杜兰香女佩留芳。天然素质君休问，莫遣贻羞脂粉塘。
秋夜
作者：安定
朝代：清
体裁：七言律诗

效颦非是爱吟诗，兴直沾豪挥霍时。落笔有声风入韵，推窗得句月微窥。神清桂露香书案，闲对茶经当酒卮。解说文章千古事，眼前无一不吾师。
秋草
作者：安定
朝代：清
体裁：七言律诗

未报春晖化育功，而今憔悴暮烟中。清黄半杂平芜色，凄冷仍披君子风。芦荻岸边秋水白，蓼花滩上夕阳红。荣枯迭运终千古，造物由来不倒翁。
自题照
作者：安定
朝代：清
体裁：七言律诗

不踏莲台坐佛床，斜披破衲走街坊。千声呐呐齑头话，一炷腾腾炙背香。争说济颠重出世，谁知优孟试登场。三分骇气三分诈，又带三分似发狂。
读西林集
作者：安定
朝代：清
体裁：七言律诗

籍籍声名供齿牙，才高七子信堪夸。游神旧日西林迹，照眼清光阆苑花。豪气自吞云梦泽，天津未泛计牛楂。吾家文献宜珍重，且喜而今笼碧纱。
闲居二首·其一
作者：安定
朝代：清
体裁：七言绝句

一室乾坤得自由，白云窥户小窗幽。闲居情澹浑无虑，独弈时时暗点头。
闲居二首·其二
作者：安定
朝代：清
体裁：七言绝句

心澄秋水剑光浮，无限清风一榻悠。开卷恍同良友晤，敲诗直与古人谋。
题耀翁采芝图
作者：安定
朝代：清
体裁：七言绝句

采芝饵得长生果，丹诀而今见此图。自是翁身有仙骨，丰神八十更清癯。
山塘步月
作者：安嵥
朝代：清
体裁：七言绝句

塘映青山山映堤，家家灯火旧花溪。澄波皓月千秋在，常使游人径不迷。
拟山居
作者：安嵥
朝代：清
体裁：五言律诗

避嚣来僻径，栖息傍层崖。洞壑排松牖，烟萝护竹斋。云归空谷暗，春到满林佳。石道凌虚碧，留题足寄怀。
村馆
作者：安嵥
朝代：清
体裁：五言绝句

读书深柳巷，幽意乐如何。地僻心逾远，林香得句多。
清明
作者：安嵥
朝代：清
体裁：七言绝句

初传榆火到柴门，省识春光已满园。莫道寻访无胜地，新烟深锁绿杨村。
渔家乐
作者：安嵥
朝代：清
体裁：七言绝句

藜滩茭棹带烟横，一片秋江夜月明。老妇烹鱼儿挂网，水云乡里足平生。
燕子
作者：安嵥
朝代：清
体裁：七言绝句

竹篱茅舍爱穿花，画栋朱帘望落霞。随在总多安乐处，年年怜尔客为家。
白莲
作者：安嵥
朝代：清
体裁：七言绝句

云为式样月为容，君子人情淡愈浓。不与朱华趋世态，何嫌朴素寄芳踪。
秦园避暑
作者：安嵥
朝代：清
体裁：五言绝句

暑气消幽壑，泉声泻石矼。林阴凉似洗，茶话倚松窗。
胶山晚归
作者：安嵥
朝代：清
体裁：七言绝句

餐霞岩外晚霞明，月出松间山鸟鸣。回望翠微横绝处，云归空谷暗无声。
重九登胶山有感二首·其一
作者：安嵥
朝代：清
体裁：五言律诗

佳节今犹昔，登高兴不侔。西林望孤屿，景榭剩荒邱。风发空山籁，霜林古树秋。相携过松步，野菊径中幽。
重九登胶山有感二首·其二
作者：安嵥
朝代：清
体裁：五言律诗

万玉山亭废，梵宫故处幽。攀岩寻旧迹，省墓念前修。箕踞旃檀地，空怀枫树楼。残碑方读罢，归晚一天秋。
下帷罨画楼二首·其一
作者：安平
朝代：清
体裁：五言律诗

七载风尘外，今年暂息机。画楼余讲席，玉树伴书帷。春暖催花发，诗成趁笔挥。隔墙啼好鸟，使我壮心飞。
下帷罨画楼二首·其二
作者：安平
朝代：清
体裁：五言律诗

回首当年胜，争传罨画溪。同人诗结社，名士笔留题。试点生公石，时沾燕子泥。庭中遗植在，乔木尽依栖。
中秋月夜小坐凉亭
作者：安平
朝代：清
体裁：七言律诗

良宵风静最清宁，旅客悠然坐小亭。梦到草塘千里绿，山迎人面数峰青。游鱼细弄天边月，飞鹊频遮水底星。身世茫茫无定局，且随柳絮化浮萍。
奉先大令廓庵公栗主入忠孝报忠两祠恭纪三首·其一
作者：安平
朝代：清
体裁：七言律诗

继起东林气节同，甲申遭变恨何穷。当年魂附龙髯去，今日名垂国史中。社稷殉墟宜食报，春秋祭帑慰孤忠。而今始得幽光阐，千载皇朝祀典隆。
奉先大令廓庵公栗主入忠孝报忠两祠恭纪三首·其三
作者：安平
朝代：清
体裁：七言律诗

当年大节今如在，此日蒸尝显旧踪。曾待疾风知劲草，转奇岩壑有孤松。品分陆子清泉茗，韵逸梵王古寺钟。岁岁馨香隆国典，飞帆遥接九龙峰。
奉先大令廓庵公栗主入忠孝报忠两祠恭纪三首·其二
作者：安平
朝代：清
体裁：七言律诗

草泽孤臣久没湮，礼宜追祀报忠纯。幽光总藉乡评显，亮节唯因当道伸。泉壤未消诛贼恨，英灵已获杀身仁。千秋享祭黉庭内，恭肃明禋赋采蘋。
对酒
作者：安平
朝代：清
体裁：七言绝句

设礼楚王空致敬，何如刘阮姓名标。平生不解葡萄饮，也把胸中垒块浇。
时雨
作者：安平
朝代：清
体裁：七言律诗

四野群欣雨及时，天工惠泽本无私。千村夏木添新翠，万亩嘉禾嫩绿滋。枝濯今朝原有验，亭名昔日起遐思。倾盆白点农田沃，也是催成七步诗。
春日闲吟
作者：安平
朝代：清
体裁：七言律诗

换骨丹灵我未知，疏狂依旧似曩时。诗因待改权留稿，花遇堪怜偶折枝。游冶闲题汉皋佩，长歌胜读砚山碑。唾壶击罢人归去，帘外春风拂砚池。
桐叶坐题诗
作者：安平
朝代：清
体裁：七言律诗

老树秋风雨不殊，一梧为我补新图。空庭闲静初飞叶，双字推敲偶撚须。旧日风霜深阅历，清时雨露久沾濡。结根自信栽培厚，秀茁孙枝第一株。
焚香
作者：安平
朝代：清
体裁：七言绝句

闲拨炉火倚竹床，龙涎添炷篆烟长。不才未有生花笔，敢把文章享是香。
玉兰楼看牡丹二首·其一
作者：安平
朝代：清
体裁：七言律诗

水兰深护牡丹花，藏得春光翠幔遮。本与玉堂同富贵，不嫌贫士对豪华。书生伴我香谁占，色相如君艳独夸。最是绿天红映处，衔杯倚傲夕阳斜。
玉兰楼看牡丹二首·其二
作者：安平
朝代：清
体裁：七言律诗

楼阁春深满院芳，绿云重处护书仓。谁邀贵客临仙馆，常使天香伴玉堂。红晕美人脂一捻，词传学士调三章。自从琼岛归来后，争羡名花冠洛阳。
祝司马春塘表兄六十生日四首·其一
作者：安平
朝代：清
体裁：七言律诗

万树流霞媚小春，甲周初度遇良辰。齐眉举案年偕老，七子称觞庆六旬。仙客山前开寿域，锦帆泾上宴嘉宾。拒霜恰放芙蓉蕊，红映金萱绿映椿。
祝司马春塘表兄六十生日四首·其三
作者：安平
朝代：清
体裁：七言律诗

史笔凌云仰汉臣，温公才德更超伦。世传洛社耆英会，代有梁园赋雪人。兰玉生阶都蕴籍，诗书娱老乐天真。惠连时入西堂梦，好比当年大小秦。
祝司马春塘表兄六十生日四首·其二
作者：安平
朝代：清
体裁：七言律诗

名标绛阙住青城，富寿多男总有因。志切弓裘肯堂构，心关祠墓表松筠。经时略大风维俗，济世才雄市隐身。到处行言皆懿范，德高百福自骈臻。
祝司马春塘表兄六十生日四首·其四
作者：安平
朝代：清
体裁：七言律诗

由来中表说苏秦，暌隔芝言愧少亲。期值悬弧欣祝嘏，遐知寿骨倍精神。诗征吴下诸名士，情重胶南几旧邻。忝附忘年兄弟末，颂君敢把俚言陈。
胶山祭李忠定公及先桂坡公祠
作者：安平
朝代：清
体裁：七言律诗

丞相祠堂古处留，胶山北麓几经修。捐田允念尊贤意，配享无忘报德由。二姓蒸尝昭国典，两朝芳节共泉流。至今仰止犹兴起，读罢碑文思更悠。
落花二首·其一
作者：安平
朝代：清
体裁：七言律诗

看似浮华万事浮，年年经眼不须忧。低翻岂为邀人惜，乱点还疑替客愁。回首红情伤水面，惊心绿意见枝头。香魂欲返归何处，可在仙家十二楼。
落花二首·其二
作者：安平
朝代：清
体裁：七言律诗

挽春不住故园空，带雨残花肯受风。到处为家甘落拓，生来无主任飘蓬。绛云收去千寻碧，蛛网还留一点红。忆得枝头多梦幻，可胜慨叹夕阳中。
访五峰园旧址
作者：安平
朝代：清
体裁：七言绝句

五老峰前一鉴亭，当年水碧映山青。如何亭谢峰飞去，独剩方塘数点萍。
访倪高士云林草堂清閟阁故址
作者：安平
朝代：清
体裁：五言律诗

林下云何在，堂前草自丰。相传清閟阁，惟有碧梧桐。名迹留千古，邱墟付一空。骚人如访旧，徒此仰高风。
过华学士隆亭故里
作者：安平
朝代：清
体裁：五言律诗

偶过隆亭镇，来瞻太史坊。园荒金粟岭，草没旧门墙。带水双桥锁，长松五墓苍。也知云变幻，更莫问沧桑。
过崇教禅院
作者：安平
朝代：清
体裁：五言律诗

古寺崇何教，门开不二宗。清风翻贝叶，秋雨听长松。破壁青萝挂，残碑碧藓封。千秋王建宅，留得一声钟。
阴雨
作者：安平
朝代：清
体裁：七言律诗

昨见浮云送夕阳，何来风雨忽癫狂。农夫愁害平畴麦，蚕女齐采陌上桑。钱叠参差浮曲沼，珠抛错落点轻航。小斋也喜琴书润，更省浇花几度忙。
寒郊送客
作者：安广生
朝代：清

山川正萧瑟，送别倍魂销。客去云横路，诗留雪满瓢。天空高独鸟，岭直下双樵。远戌一声角，梅花夜寂寥。
立秋后一日偕群从过西林
作者：安广生
朝代：清

早秋风日好，挟伴共寻幽。岁月抛尘外，烟云挂杖头。闲情狎鱼鸟，残照淡林邱。坐卧不知晚，归欤还复留。
为道昭校书画并题
作者：安广誉
朝代：清

青山如黛气横秋，匹练吴江望里收。何似秦楼听凤吹，一帘花月上银钩。
偕长兄无旷移榻南林二首
作者：安广誉
朝代：清

雨歇山斋月更清，殷勤鸡黍弟兄情。十年不伴松云卧，三径唯怜碧藓生。贫来生计了无关，愿托空林尽日闲。种秫灌溪聊自适，摊书时对北窗山。
偕长兄无旷移榻南林二首·其一
作者：安广誉
朝代：清

雨歇山斋月更清，殷勤鸡黍弟兄情。十年不伴松云卧，三径唯怜碧藓生。
偕长兄无旷移榻南林二首·其二
作者：安广誉
朝代：清

贫来生计了无关，愿托空林尽日闲。种秫灌溪聊自适，摊书时对北窗山。
挽张之洞联
作者：安德生
朝代：清
体裁：联

不殖生产，不树党援，立身当在三代以上；能道训典，能安社稷，天下何可一日无公。
别怨
作者：安志文
朝代：清
体裁：古风

相见杳无期，相思情若何。会日苦何少，别日苦何多。青松与女萝，本不同根生。弱蔓附乔柯，经绵有余情。结发为夫妇，以子托终身。君今事远役，念妾独谁亲。仰顾梁上燕，春来及秋去。雄雌相哺雏，同飞复同住。千愁起无端，万恨消何处。幽怀复有感，潸然泪如雨。
客中九日
作者：安志文
朝代：清
体裁：七言律诗

年年九日家山好，此日凄凉客里过。白首频搔嗟老矣，黄花未发奈迟何。登临有景身难接，会遇无缘恨转多。安得白衣来送酒，暂开怀抱一高歌。
岁暮林居杂咏三首·其一
作者：安志文
朝代：清
体裁：七言律诗

临居不觉岁云徂，野色凝寒人画图。残雪峰峦俱寂寞，晚烟村落半模糊。他生万颗山前甫，此日大桥湖上逋。诗到苦吟人不爱，绝骎一笑口乌乌。
岁暮林居杂咏三首·其三
作者：安志文
朝代：清
体裁：七言律诗

壑赴蛇惊一岁穷，茫然搔首送飞鸿。文章自古多遭厄，舆论随时恐未公。驷马高车飞富贵，一瓢陋巷是豪雄。云山韶濩无边趣，欸乃渔歌夕照中。
岁暮林居杂咏三首·其二
作者：安志文
朝代：清
体裁：七言律诗

数椽茅屋著衰翁，枯竹荒烟日夜风。冻雀打团霜拂树，饥乌吊影月横空。只将疏懒求安乐，那有文章学送穷。笑看儿童喧里巷，击□傩鼓隔墙东。
旅舍雨中
作者：安志文
朝代：清
体裁：五言律诗

客舍惟高枕，秋城雨闭门。阴晴催白发，砧杵送黄昏。调古谁能和，吟穷欲断魂。细思身外事，不忍负青尊。
春雨二首·其一
作者：安志文
朝代：清
体裁：七言律诗

春雨春风日日多，柴扉深掩断人过。偏宜谢客常高卧，惟有敲诗久费哦。世事悠悠身且老，流光冉冉鬓先皤。江边水满鱼矶石，晓出持竿试钓蓑。
春雨二首·其二
作者：安志文
朝代：清
体裁：七言律诗

寒窗挟策口珊珊，老眼风前泪不干。略与古人相印可，少容童子问更端。久甘林壑沈声迹，敢望云霄纵羽翰。几事到头忙不得，且教心事放须宽。
暮春
作者：安志文
朝代：清
体裁：七言律诗

才知春信到梅间，不觉花期事已删。处处成阴千树绿，频频唤雨两鸠斑。农夫播谷休嫌早，蚕妇求桑且莫闲。过隙光阴宁有几，青春倏忽幻衰颜。